text:
Kamoo re ka Dulago re na le Moya wa Boikgafo
“Ge e ba motho le ge e le ofe a nyaka go ntšhala morago, a a itatole.”—MAT. 16:24.
1. Jesu o beile bjang mohlala o phethagetšego wa boikgafo?
GE Jesu a be a le mo lefaseng, o ile a bea mohlala o phethagetšego wa boikgafo. O be a etiša pele go dira thato ya Modimo go e na le go dira dilo tšeo a bego a di kganyoga le go di rata. (Joh. 5:30) Ka go botega go fihla lehung koteng ya tlhokofatšo, o ile a bontšha gore moya wa gagwe wa boikgafo o be o se na tekanyo.—Bafil. 2:8.
2. Re ka bontšha bjang moya wa boikgafo, gona ke ka baka la’ng re swanetše go dira bjalo?
2 Ka ge re le balatedi ba Jesu, le rena re swanetše go bontšha moya wa boikgafo. Go bolela’ng go ba le moya wa boikgafo? Ka boripana, go bolela go ikemišetša go tlogela go dira dilo tšeo re di ratago e le gore re thuše ba bangwe. Ka mantšu a mangwe, boikgafo bo fapana le boithati. (Bala Mateo 16:24.) Moya wa boikgafo o ka re thuša go etiša dikgahlego tša ba bangwe pele. (Bafil. 2:3, 4) Ge e le gabotse, Jesu o rutile gore moya wa boikgafo ke senyakwa se segolo borapeding bja rena. Bjang? Lerato la Bokriste, leo le re tutueletšago go ikgafa, ke leswao la barutiwa ba therešo ba Jesu. (Joh. 13:34, 35) Le gona nagana ka ditšhegofatšo tšeo re di thabelago ka baka la ge re le karolo ya borwarre bja lefase ka bophara bjoo bo bonagatšago moya wo wa boikgafo!
3. Ke’ng seo se ka dirago gore re kgaotše go bontšha moya wa boikgafo?
3 Lega go le bjalo, go na le lenaba leo le ka dirago gore re kgaotše go bontšha moya wa boikgafo re sa hlokomele. Lenaba leo ke tshekamelo ya rena ya go ba le boithati. Nagana kamoo Adama le Efa ba bontšhitšego moya wo wa boithati. Efa o tutueditšwe ke boithati gore a nyake go swana le Modimo. Monna wa gagwe o bontšhitše boithati ka go nyaka go mo kgahliša. (Gen. 3:5, 6) Ka morago ga gore Diabolo a hlanoše Adama le Efa borapeding bja therešo, o ile a tšwela pele a leka batho gore ba be le boithati. O ile a ba a diriša leano leo ge a be a leka Jesu. (Mat. 4:1-9) Mehleng yeno, Sathane o atlegile go arošeng batho ba bantši, a ba dira gore ba bonagatše boithati ka ditsela tše dintši. Re swanetše go ntšha mahlo dinameng ka gobane moya wo woo o iphilego matla wa boithati o ka re fetela.—Baef. 2:2.
4. (a) Na go a kgonega gore gona bjale re fediše boithati? Hlalosa. (b) Re tlo ahlaahla dipotšišo dife?
4 Boithati bo ka swantšhwa le rusi yeo e jago tšhipi. Ge e ba sedirišwa seo se dirilwego ka tšhipi se na le monola e bile se bethwa ke moya letšatši le letšatši, se ka thoma go rusa. Kotsi ke go hlokomologa rusi yeo, wa e tlogela e keka go fihlela e senya sedirišwa seo goba e dira gore se se sa šoma. Ka mo go swanago, gaešita le ge gona bjale re ka se kgone go fediša go se phethagale ga rena le moya wa boithati, re swanetše go phafogela dikotsi tša moya woo gomme re tšwele pele re o lwantšha. (1 Bakor. 9:26, 27) Re ka lemoga bjang gore re thoma go ba le boithati? Gona re ka dira’ng gore re be le moya wa boikgafo kutšwanyana?
DIRIŠA BEIBELE GO BONA GE E BA O NA LE BOITHATI
5. (a) Beibele e swana bjang le seipone? (Bona seswantšho seo se lego mathomong a sehlogo.) (b) Ke’ng seo re sa swanelago go se dira ge re itlhahloba go bona ge e ba re na le boithati?
5 Go fo swana le ge re ka diriša seipone go ipona, re ka diriša Beibele go bona motho yo re lego yena ka gare gomme ra lokiša bošaedi le ge e le bofe bjo re bo hwetšago. (Bala Jakobo 1:22-25.) Lega go le bjalo, seipone se tla re thuša gore re ipone gabotse ge feela re se diriša ka tsela ya maleba. Ka mohlala, ge re ka itebelela seiponeng ka lepotlapotla, re ka fo se bone bošaedi bjo itšego bjo bonyenyane bjoo go lego bohlokwa gore re bo lokiše. Goba ge e ba re ka lebelela seiponeng re eme ka thoko, re ka bona motho yo mongwe. Ka mo go swanago, e le gore re diriše Beibele go bona bothata bja go swana le boithati, ga se ra swanela go fo e kga ka godimo goba go e balela go bona diphošo tša ba bangwe.
6. Re “phegelela” bjang molao o phethagetšego?
6 Ka mohlala, re ka bala Lentšu la Modimo ka mehla, gaešita le letšatši le letšatši eupša ra se lemoge gore re thoma go ba le moya wa boithati. Seo se kgonega bjang? Nagana ka se: Papišong ya Jakobo ya mabapi le seipone, bothata ga se gore motho yoo o paletšwe ke go itebeledišiša. Jakobo o ngwadile gore motho yoo “o a itebelela.” Jakobo mo o dirišitše lentšu la Segerika leo le bolelago go itlhahloba ka mo go tseneletšego goba go lebeledišiša selo ka kelohloko. Bjale bothata bja motho yo e be e le eng? Jakobo o tšwetše pele ka gore: “A tloga a lebala ka bjako mohuta wa motho yo a lego yena.” Ee, o ile a tloga seiponeng ntle le go lokiša bothata bjo a bo bonego. Go fapana le seo, motho yo bohlale ga a fo ‘lebeledišiša molaong o phethagetšego,’ eupša e bile o a “o phegelela.” Go e na le gore a lebale molao o phethagetšego wa Lentšu la Modimo, o dula a latela dithuto tša wona ka mehla. Jesu o boletše ntlha e swanago ge a be a re: “Ge e ba le dula lentšung la ka, gona le barutiwa ba ka e le ka kgonthe.”—Joh. 8:31.
7. Re ka diriša Beibele bjang go bona ge e ba re na le mekgwa ya boithati?
7 Ka gona, e le gore o kgone go lwantšha mekgwa le ge e le efe ya boithati, o swanetše go thoma pele ka go bala Lentšu la Modimo ka kelohloko. Se se ka go thuša go lemoga moo o swanetšego go lokiša gona. Eupša ga se wa swanela go dira seo feela. O swanetše go nwelela Lentšung la Modimo ka go dira nyakišišo. Ka morago ga gore o bale pego e itšego ya Beibele, naganišiša ka dipotšišo tša go swana le tše di rego: ‘Nna nkabe ke ile ka dira’ng boemong bjo? Na nkabe ke ile ka dira se se nepagetšego?’ Sa bohlokwa le go feta ke gore ka morago ga gore o naganišiše ka seo o se badilego, katanela go se diriša. (Mat. 7:24, 25) Anke re ahlaahleng kamoo re ka dirišago pego ya mabapi le Kgoši Saulo le ya moapostola Petro go re thuša go dula re na le moya wa boikgafo.
ITHUTE MOHLALENG WA TEMOŠO WA KGOŠI SAULO
8. Saulo o be a na le boemo bofe bja kgopolo ge a be a thoma go buša, gona seo o se bontšhitše bjang?
8 Kgoši Saulo wa Isiraele ke mohlala wa temošo go rena wa kamoo moya wa boithati o ka senyago moya wa rena wa boikgafo. Saulo o thomile go buša a na le boipoetšo e bile a ikokobeditše. (1 Sam. 9:21) O ile a gana go otla Baisiraele bao ba ilego ba bolela gampe ka pušo ya gagwe, gaešita le ge a ka be a ile a bona a na le lebaka la go dira bjalo ka ge a be a kgethilwe ke Modimo gore e be kgoši. (1 Sam. 10:27) Kgoši Saulo o ile a amogela tlhahlo ya moya wa Modimo ka go etelela pele Baisiraele ntweng yeo ba ilego ba e fenya ge ba be ba elwa le Baamoni. Ka morago ga moo, ka boikokobetšo o ile a iša tumišo go Jehofa bakeng sa phenyo yeo.—1 Sam. 11:6, 11-13.
9. Go tlile bjang gore Saulo a thome go ba le moya wa boithati?
9 Ka morago Saulo o ile a thoma go ba le boithati le boikgantšho, go swana le rusi yeo e jago tšhipi. Ka morago ga gore a fenye Baamaleke, o ile a etiša dikgahlego tša gagwe pele go e na le go kwa Jehofa. Modimo o be a mo laetše gore a fediše dilo ka moka, eupša ka megabaru Saulo a itšeela tšona. Le gona Saulo ka boikgantšho o ile a ikagela segopotšo. (1 Sam. 15:3, 9, 12) Ge moporofeta Samuele a be a mmotša gore Jehofa ga se a kgahlišwa ke seo, Saulo o ile a leka go itokafatša ka go bolela gore o phethile tše dingwe tša ditaelo tša Modimo a ba a rweša ba bangwe molato bakeng sa diphošo tša gagwe. (1 Sam. 15:16-21) Go oketša moo, boikgantšho bo ile bja dira gore Saulo a tshwenyege kudu ka go amogelwa ke batho go e na le go kgahliša Modimo. (1 Sam. 15:30) Re ka diriša bjang pego ya mabapi le Saulo e le seipone go re thuša go dula re na le moya wa boikgafo?
10, 11. (a) Phihlelo ya Saulo e re ruta’ng mabapi le go dula re na le moya wa boikgafo? (b) Re ka phema bjang go latela mohlala o mobe wa Saulo?
10 Sa pele, phihlelo ya Saulo e re bontšha gore re ka se nape re nama maoto, ra ipotša gore ka ge re kile ra bontšha moya wa boikgafo, go ra gore re tla fo tšwela pele re o bontšha. (1 Tim. 4:10) Gopola gore Saulo o kile a kwa le go amogelwa ke Modimo ka nako e itšego, eupša a palelwa ke go lahla mekgwa ya boithati yeo a bego a šetše a na le yona. Mafelelong Jehofa o ile a tloša Saulo gore e se sa ba kgoši ka baka la go se kwe ga gagwe.
11 Sa bobedi, re swanetše go itlhokomela gore re se šetše feela dikarolo tša bophelo tšeo go tšona re dirago gabotse gomme ra hlokomologa tšeo re swanetšego go di lokiša. Seo se tla fo itshwanela le go diriša seipone go bona diaparo tša rena tše mpsha mola re hlokomologa ditšhila tšeo re nago le tšona sefahlegong. Le ge re ka se nape re swana le Saulo ka boikgantšho, re swanetše go katanela go phema selo le ge e le sefe seo se ka re lebišago mokgweng wo o mobe. Ge re newa keletšo, anke re se ke ra itokafatša, ra nyenyefatša phošo ya rena goba ra rweša ba bangwe molato. Go e na le gore re swane le Saulo, go kaone kudu gore re amogele keletšo ka diatla tše pedi.—Bala Psalme 141:5.
12. Moya wa boikgafo o ka re thuša bjang ge e ba re ka dira sebe se segolo?
12 Lega go le bjalo, go thwe’ng ge e ba re ka dira sebe se segolo? Saulo o be a nyaka go šireletša seriti sa gagwe, e lego seo se ilego sa mo šitiša go lokiša tswalano ya gagwe le Jehofa. Go fapana le seo, moya wa boikgafo o ka re thuša go fenya go lewa ke dihlong gomme ra tsoma thušo yeo re e hlokago. (Die. 28:13; Jak. 5:14-16) Ka mohlala, ngwanabo rena yo mongwe o ile a thoma go bogela diswantšho tše di kgothaletšago bootswa ge a be a na le nywaga e 12 gomme a tšwela pele a di bogela ka sephiring ka nywaga ya ka godimo ga e lesome. O re: “Go be go le thata kudu gore ke botše mosadi wa ka le bagolo seo ke bego ke dutše ke se dira. Eupša ka ge gona bjale ke ba boditše, ke kwa eka ke rotšwe morwalo o boima magetleng a ka. Ba bangwe ba bagwera ba ka ba ile ba nyama ge ke be tlošwa gore ke se sa ba mohlanka wa bodiredi, go le bjalo ka ge eka ke ba swabišitše. Lega go le bjalo, ke a tseba gore gona bjale Jehofa o thabišwa kudu ke tirelo ya ka go feta ge ke be ke sa bogela diswantšho tše di kgothaletšago bootswa, e bile tsela yeo yena a ntebelelago ka yona ke yona ya bohlokwa.”
PETRO O ILE A FENYA BOITHATI
13, 14. Petro o ile a bonagatša bjang mekgwa ya boithati?
13 Moapostola Petro o ile a bontšha moya wa boikgafo ge Jesu a be a mo tlwaetša. (Luka 5:3-11) Lega go le bjalo, o ile a swanelwa ke go lwantšha mekgwa ya boithati. Ka mohlala, o ile a galefa ge moapostola Jakobo le moapostola Johane ba be ba itsomela maemo a phagamego kgauswi le Jesu Mmušong wa Modimo. Mohlomongwe Petro o ile a nagana gore se sengwe sa ditulo tšeo ke sa gagwe ka gobane Jesu o be a šetše a boletše gore Petro o be a tla amogela kabelo e kgethegilego. (Mat. 16:18, 19) Go sa šetšwe gore boemo e be e le bofe, Jesu o ile a lemoša Jakobo le Johane gotee le Petro le baapostola ba bangwe ka moka gore ka boithati ba se leke go “buša” bana babo bona.—Mar. 10:35-45.
14 Gaešita le ka morago ga gore Jesu a leke go phošolla boemo bja Petro bja kgopolo, Petro o ile a tšwela pele a lwantšhana le kamoo a bego a itebelela ka gona. Ge Jesu a be a botša baapostola gore ba be ba tla mo tlogela ka nakwana, Petro o ile a nyatša baapostola ba bangwe gomme a iphagamiša ka go bolela gore yena o be a tla dula a botega. (Mat. 26:31-33) Lega go le bjalo, go ipota ga gagwe e be e le ga lefeela ka gore bjona bošegong bjoo o ile a palelwa ke go bontšha moya wa boikgafo. Petro o ile a latola Jesu ka makga a mararo e le ge a nagana gore o a itšhireletša.—Mat. 26:69-75.
15. Ke ka baka la’ng mohlala wa bophelo bja Petro o kgothatša?
15 Go sa šetšwe go katana moo ga gagwe le go palelwa, bophelo bja Petro ke mohlala o kgothatšago. Ka go dira boiteko le ka thušo ya moya o mokgethwa wa Modimo, Petro o ile a kgona go fenya mekgwa ya gagwe e fošagetšego gomme a bontšha boitshwaro le lerato la boikgafo. (Bagal. 5:22, 23) O ile a kgotlelela diteko tše dikgolo tšeo di fetago tše a kilego a palelwa go tšona pejana. O ile a bontšha boikokobetšo tseleng yeo a ilego a itshwara ka yona ge moapostola Paulo a be a mo kgalemela pele ga batho. (Bagal. 2:11-14) Le gona, ka morago ga gore Petro a kgalemelwe, ga se a ka a boloka sekgopi, a ikwa eka Paulo o mo theošitše seriti. Petro o ile a tšwela pele a rata Paulo. (2 Pet. 3:15) Mohlala wa Petro o ka re thuša go hlagolela moya wa boikgafo.
16. Re ka bontšha bjang moya wa boikgafo maemong a thata?
16 Nagana kamoo wena o arabelago ka gona ge go le thata. Ge Petro le baapostola ba bangwe ba be ba golegilwe gomme ba otlilwe ka dikgati ka baka la modiro wa bona wa boboledi, ba ile ba thaba “gobane ba be ba tšerwe e le ba ba swanelwago ke go hlomphollwa ka baka la leina la [Jesu].” (Dit. 5:41) Le wena o ka lebelela go tlaišwa e le sebaka sa gore o ekiše Petro gomme o latele mohlala wa Jesu ka go bontšha moya wa boikgafo. (Bala 1 Petro 2:20, 21.) Go lebelela dilo ka tsela ye go tla go thuša le ge bagolo ba go neile tayo. Latela mohlala wa Petro go e na le go kgopišega.—Mmo. 7:9.
17, 18. (a) Ke’ng seo re ka ipotšišago sona ka dipakane tša rena tša moya? (b) Re ka dira’ng ge e ba re lemoga gore re na le moyana wa boithati ka dipelong tša rena?
17 Le gona mohlala wa Petro o ka go hola le tabeng ya dipakane tša moya. O ka phegelela dipakane tše bjalo ka tsela yeo e bontšhago gore o na le moya wa boikgafo. Eupša o itlhokomele gore go di phegelela moo ga go go dire gore o thome go rata maemo. Ka gona ipotšiše gore: ‘Na ke kganyoga go kaonefatša tirelo ya ka go Jehofa goba go e oketša feela ka gobane ke nyaka go tuma goba go ba le maemo, go etša ge go ka ba go bile bjalo ka Jakobo le Johane ge ba be ba botša Jesu kgopelo ya bona?’
18 Ge e ba o lemoga gore go na le moyana wa boithati ka pelong ya gago, kgopela Jehofa gore a go thuše go lokiša boemo bja gago bja kgopolo le maikwelo; ke moka o katanele go nagana ka go tumiša yena e sego go itumiša. (Ps. 86:11) E bile o ka phegelela dipakane tšeo di ka se dirego gore o retwe ke batho ba bangwe. Ka mohlala, o ka hlagolela kutšwanyana dika tše itšego tšeo di enywago ke moya tšeo o thatafalelwago ke go di bonagatša. Goba ge e ba o lokišetša dikabelo tša gago tša dibokeng ka bokgwari eupša o sa tšee karolo ka botlalo go hlwekišeng Holo ya Mmušo, o ka ipeela pakane ya go diriša keletšo yeo e lego go Baroma 12:16.—Bala.
19. Re ka dira’ng gore re se nyamišwe ke seo re se bonago seiponeng sa Lentšu la Modimo?
19 Ge re itebeledišiša seiponeng sa Lentšu la Modimo gomme re bona diphošo, gaešita le maswao a gore re na le boithati, re ka nyama. Ge e ba seo se ka go diragalela, naganišiša ka motho yo bohlale yoo Jakobo a boletšego ka yena papišong ya gagwe. Jakobo ga se a gatelela kamoo motho yoo a ilego a akgofela go lokiša diphošo tšeo a di lemogilego goba gaešita le gore o ile a kgona go di lokiša ka moka; go e na le moo, Jakobo o re motho yoo o ile a “phegelela molaong o phethagetšego.” (Jak. 1:25) Motho yoo o ile a gopola seo a se bonego seiponeng gomme a tšwela pele a se lokiša. Ee, dula o na le pono e botse ka wena le pono e lekalekanego ka mafokodi a gago. (Bala Mmoledi 7:20.) Tšwela pele o lebeledišiša molaong o phethagetšego gomme o katanele go dula o na le moya wa boikgafo. Jehofa o ikemišeditše go go thuša go etša ge a thušitše bana beno ba bantši bao le bona ba sa phethagalago. Modimo o tla go amogela le go go šegofatša ge e ba o tšwela pele o bontšha moya wa boikgafo.


c: text/html

text:
Na Beibele e ka go Thuša go Rarolla Mathata a Ditšhelete le a Dikoloto?
Karabo ya Beibele
Ee. Melao ya motheo ya Beibele e mene e latelago e ka go thuša ge o na le mathata a ditšhelete le a dikoloto:
Rulaganya mokgwa wa go diriša tšhelete. “
Maano a motho yo mafolofolo a a mo hola, eupša mang le mang yo a akgofago o wela bohloking.” (Diema 21:5) O se ke wa fo kitimela go reka selo e le feela ka gobane theko ya sona e theošitšwe. Rulaganya mokgwa woo o tlago go diriša tšhelete ya gago ka wona gomme o o kgomarele.
Phema go dira dikoloto go sa hlokagale. “
Moadimi ke mohlanka wa moadimiši.” (Diema 22:7) Ge e ba o šetše o na le dikoloto gomme o sa kgone go di lefa, leka go boledišana le bao o ba kolotago gore o rulaganye mokgwa o mofsa wa go ba lefa. O se ke wa langwa. Diriša keletšo ye ya Beibele go yoo ka go hloka bohlale a go adimilego tšhelete gomme bjale o mo kolotago: “
Eya o ikokobetše go wa geno o phophothe go yena. O se ke wa lesa mahlo a gago a robala goba a otsela.” (Diema 6:1-5) Gaešita le ge kgopelo ya gago ya mathomo e ka se amogelwe, tšwela pele o kgopela mokgwa o mofsa wa go lefa sekoloto.
E ba le pono e nepagetšego ka tšhelete. “
O se ke wa ba le boithati gomme wa fagahlela go huma—o tla diila wa hloka le pudi ya leleme le letala.” (Diema 28:22, Contemporary English Version) Lehufa le megabaru di ka dira gore motho a be le mathata a ditšhelete e bile a se be le nako ya dilo tša moya.
Kgotsofala. “
Ge re na le dijo le diaparo re tla kgotsofala ka tšona.” (1 Timotheo 6:8) Tšhelete e ka se reke lethabo goba kgotsofalo. Bontši bja batho bao ba thabilego kudu lefaseng ga ba na tšhelete. Ba thabišwa feela ke go ratwa ke malapa a gabo bona le bagwera le go ba le tswalano e botse le Modimo.—Diema 15:17; 1 Petro 5:6, 7.

robotstxt: allowed

filter: keep


text:
Batswadi ba ka Ruta Bana ba Bona Bjang ka Thobalano?
Karabo ya Beibele
Ke mang a swanetšego go ruta bana ka thobalano? Beibele e nea batswadi boikarabelo bjo, le gona batswadi ba bantši ba ile ba holwa ke ditšhišinyo tše di latelago:
O se ke wa lewa ke dihlong. Beibele e bolela ka bolokologi ka thobalano le ditho tša pelego, le gona Modimo o boditše setšhaba sa Isiraele gore “bana” ba swanetše go rutwa ka ditaba tše bjalo. (Doiteronomio 31:12; Lefitiko 15:2, 16-19) O ka diriša mantšu a hlomphago ao a sa dirego gore thobalano goba ditho tša pelego e be dilo tšeo di lešago dihlong.
Ba rute ganyenyane-ganyenyane. Go e na le gore o botše ngwana wa gago dilo tše dintši ka nako e tee mabapi le thobalano ge a tsena mahlalagading, mmotše dilo ganyenyane-ganyenyane ka mokgwa woo a tlago go di kwešiša.—1 Bakorinthe 13:11.
Ba rute boitshwaro. Dikolo di ka ruta bana dilo tše itšego ka thobalano. Lega go le bjalo, Beibele e kgothaletša batswadi gore ba se ke ba fo ruta bana ba bona ka ditho tša pelego eupša ba ba rute le ka pono le boitshwaro bjo bo nepagetšego ka thobalano.—Diema 5:1-23.
O se ke wa arabela ka go tšeega maikwelong goba go kitimela go ahlola ge e ba ngwana wa gago a go botšiša dipotšišo ka thobalano. Go e na le moo, ‘akgofela go kwa gomme o diege go bolela.’—Jakobo 1:19.
Kamoo o ka šireletšago ngwana wa gago go batho bao ba gobošago ba bangwe ka thobalano
Ithute. Ithute kamoo motho yo a tlwaetšego go goboša ba bangwe a šomago ka gona.—Diema 18:15; bona kgaolo 32 ya puku ya Dipotšišo tša Bafsa le Dikarabo tše Šomago, Bolumo 1.
Tseba seo se diregago bophelong bja ngwana wa gago. O se ke wa fo mo tlogela le motho yo a itšego o sa tsebe ge e ba motho yoo o a botega, le gona o se ke wa dumelela ngwana wa gago a ‘ipuša.’—Diema 29:15.
Ruta bana ba gago gore ba se ke ba fo kwa motho yo mongwe le yo mongwe. Bana ba swanetše go ithuta go kwa batswadi ba bona. (Bakolose 3:20) Lega go le bjalo, ge e ba o ruta ngwana wa gago gore ka mehla o swanetše go kwa motho yo mongwe le yo mongwe yo mogolo, o dira gore a gobošwe gabonolo. Batswadi ba Bakriste ba ka botša bana ba bona gore: “Ge e ba motho yo mongwe a go botša gore o dire selo seo Modimo a rego se fošagetše, o se ke wa se dira.”—Ditiro 5:29.
Itlwaetšeng megato e bonolo ya go itšhireletša. Ruta ngwana wa gago seo a swanetšego go se dira ge e ba motho yo mongwe a nyaka go mo tlaiša ge wena o se gona. Go ekiša ka boripana seo ngwana wa lena a ka se dirago ge a hlaselwa go ka mo nea sebete sa go kgona gore: “Ntlogele! Ke ilo go tlaleya!” ke moka a tšhabe kapejana. O swanetše go “dula” o gopotša bana ba gago ka taba ye, ka ge ba ka lebala gabonolo.—Doiteronomio 6:7, Contemporary English Version.


text:
Beibele e Re’ng ka Easter?
Karabo ya Beibele
Go keteka Easter ga se gwa thewa Beibeleng. Lega go le bjalo, ge o hlahloba histori ya yona, o tla hwetša seo ge e le gabotse Easter e se bolelago—ke motlwae woo o theilwego meletlong ya bogologolo ya pelego. Ela hloko dintlha tše di latelago.
Leina: Encyclopædia Britannica e re: “
Ga go tsebje moo leina la Seisemane la Easter le tšwago gona; moruti wa Anglo-Saxon e lego Venerable Bede wa lekgolong la seswai la nywaga o ile a le thea go modimogadi wa seruthwane e lego Eostre.” Dipuku tše dingwe di le tswalanya le Astarte, e lego modimogadi wa pelego wa Mofenikia yoo a bego a dirišana le Ishtar wa Mobabilona.
Mebutla: A ke maswao ao a emelago pelego “
ao a bego a dirišwa menyanyeng ya bogologolo le maswaong a meletlo ya boheitene ya seruthwane ya Yuropa le Bohlabela bja Magareng.”—Encyclopædia Britannica.
Mae: Go ya ka Funk & Wagnalls Standard Dictionary of Folklore, Mythology and Legend, go tsongwa ga mae a Easter ao go naganwago gore a tlišwa ke mmutla wa Easter, “
ga se feela papadi, eupša ke karolwana ya tirelo ya pelego.” Ditšo tše dingwe di be di dumela gore lee la Easter leo le kgabišitšwego “
le be le kgona gore ka mohlolo le tlišetše batho lethabo, katlego, bophelo bjo bobotse le tšhireletšego.”—Traditional Festivals.
Diaparo tše difsa tša Easter: “
Go dumediša modimogadi wa Seruthwane wa Moscandanavia goba Eastre o se wa apara seaparo se sefsa go be go lebelelwa e le go hloka tlhompho le go ipakela madimabe.”—The Giant Book of Superstitions.
Ditirelo tša go hlaba ga letšatši: Di tswalanywa le meletlo ya bogologolo ya barapedi ba letšatši “
yeo e bego e ketekwa letšatšing le letelele la seruthwane e le go amogela letšatši le matla a lona a go tliša bophelo bjo bofsa dimeleng.”—Celebrations—The Complete Book of American Holidays.
The American Book of Days e hlalosa gabotse mathomo a Easter ka gore: “
Ga go na pelaelo gore mehleng ya ge Kereke e be e sa tšwa go thewa e ile ya amogela meetlo ya kgale ya boheitene gomme ya e dira ya Bokriste.”
Beibele e kgala mokgwa wa go rapela Modimo re latela metlwae yeo e sa mo thabišego. (Mareka 7:6-8) Bakorinthe ba Bobedi 6:17 e re: “
Jehofa o re: ‘Ka gona tšwang gare ga bona, le itlhaole le lese go kgwatha selo se se sa hlwekago.’” Easter ke letšatši la maikhutšo la boheitene leo bao ba nyakago go kgahliša Modimo ba swanetšego go phema go le keteka.


text:
THUŠO BAKENG SA LAPA | LENYALO
Ge o Nyamišitšwe ke Lenyalo la Gago
TLHOHLO
Pele wena le molekane wa gago le nyalana, go be go bonagala eka le na le dilo tše dintši tšeo le swanago ka tšona. Ga bjale manyami a le arogantše, gomme o ikwa eka o kgolegong le molekane wa gago, go e na le go thabela bophelo mmogo.
Le ka kgona go kaonefatša tswalano ya lena. Lega go le bjalo, sa pele, ela hloko lebaka leo o ikwago o nyamile.
LEBAKA LA GO DIREGA GA SEO
Go lebeletšana le boemo bja kgonthe. Go ya mošomong ka mehla, go godiša bana le go dirišana le ba bogadi go ka fokotša lethabo la lenyalo ganyenyane-ganyenyane. Go oketša moo, mathata a sa letelwago—mohlomongwe mathata a tša ditšhelete goba go hlokomela setho sa lapa seo se nago le bolwetši bjo bo sa alafegego—a ka dira gore lenyalo le goge boima.
Go bonagala diphapano di sa lokišege. Ge ba sa le lefereyong, gantši banyalani ba hlokomologa diphapano. Lega go le bjalo, ge ba se na go nyalana, monna le mosadi ba thoma go lemoga kamoo ba sa swanego ge go tliwa mokgweng wa poledišano, go dirišeng tšhelete gotee le go rarolleng mathata. Diphapano tšeo mathomong di bego di sa re selo ga bjale go ka bonagala go le thata go di kgotlelela.
Ga le sa hlokomelana maikwelong. Ge nako e dutše e eya, go oketšega ga mantšu le ditiro tšeo di sa bontšhego botho, le mokgobo wa diphapano tšeo di sa rarollwago, di ka dira gore monna goba mosadi a se sa ntšha sa mafahleng goba se sebe le go feta a thoma go ikwa a rata motho yo mongwe.
O be o letetše dilo tšeo di sa kgonegego. Batho ba bangwe ba tsena lenyalong ka kgopolo ya gore ba hweditše yena motho yola ba bego ba swanetše go phela le yena. Le ge kgopolo yeo e ka bonagala e kgahliša, e ka ba molaba o kotsi. Ge go tsoga mathata, toro yela ya go nagana gore ba a swanelana e a fela, ya šia banyalani le maikwelo a gore ba dirile phošo.
SEO O KA SE DIRAGO
Šetša dika tše dibotse tša molekane wa gago. Leka se: Ngwala dika tše tharo tše dibotse tšeo molekane wa gago a nago le tšona. Dula o na le setlankana seo, mohlomongwe ka morago ga senepe se senyenyane sa lenyalo goba ka mogalathekeng wa gago. Ka mehla boela setlankaneng se go ikgopotša lebaka leo ka lona o ilego wa nyalana le molekane wa gago. Go šetša dika tše dibotse tša molekane wa gago go godiša khutšo e bile go tla go thuša gore o kgone go lebeletšana le diphapano tša lena.—Molao wa motheo wa Beibele: Baroma 14:19.
Rulaganyang nako e kgethegilego ya go ba mmogo. Go ka direga gore pele le nyalana le be le beela ka thoko nako ya go dira dilo mmogo. Lefereyo e be e le selo se sefsa le seo se kgahlišago, gomme le be le loga maano a go ba mmogo. Ke ka baka la’ng le sa dire selo se se swanago le gona bjale? Rulaganyang dinako tše di kgethegilego tšeo wena le molekane wa gago le tlago go ba mmogo tše nkego le sa fereyana. Go dira bjalo go tla le thuša gore le batamelane le go le thuša gore le kgone go lebeletšana gakaone le mathata ao a sa letelwago a bophelo.—Molao wa motheo wa Beibele: Diema 5:18.
Boledišanang ka maikwelo a lena. Ge e ba molekane wa gago a go kwešitše bohloko ka mantšu goba ka ditiro, na o ka kgona go hlokomologa taba yeo? Ge e ba o palelwa, gona o se ke wa fo homolela molekane wa gago. O theošitše maswafo, boledišana le molekane wa gago ka taba yeo ka pela ka mo go ka kgonegago, mohlomongwe ka lona letšatši leo.—Molao wa motheo wa Beibele: Baefeso 4:26.
Ge e ba molekane wa gago a go kwešitše bohloko ka mantšu goba ka ditiro, na o ka kgona go hlokomologa taba yeo?
Tseba phapano magareng ga maikwelo a gago le maikemišetšo a molekane wa gago. Ke therešo gore ga go le o tee go lena yo a tlogago a ikemišeditše go kweša yo mongwe bohloko. Kgonthišetša molekane wa gago seo, ka gore o kgopele tshwarelo go tšwa pelong ka selo le ge e le sefe seo o ka bago o mo kwešitše bohloko ka sona. Ke moka ahlaahlang dilo tšeo bobedi bja lena le ka di dirago e le go phema go kwešana bohloko go sa hlokagale. Latelang keletšo ya Beibele e rego: “Bontšhanang botho, le šokelane ka bonolo, le lebalelane ka bolokologi.”—Baefeso 4:32.
O se ke wa letela mo gontši kudu. Beibele e re bao ba nyalanago “ba tla ba le tlaišego nameng.” (1 Bakorinthe 7:28) Ge o lebeletšana le tlaišego e bjalo o se ke wa phetha ka gore lenyalo la lena e be e le phošo. Go e na le moo, dirišana le molekane wa gago go rarolla diphapano le go ‘tšwela pele le kgotlelelana gomme le lebalelana ka bolokologi.’—Bakolose 3:13.


text:
BAFSA BA A BOTŠIŠA
Ke ka Baka La’ng ke Itshega?
Go itshega ke’ng?
Go itshega ke mokgwa wa go lemalela go ikgobatša ka dilo tše bogale. Ke o mongwe wa mekgwa ya go ikgobatša. Mekgwa e mengwe e akaretša go iphiša, go ikgobola goba go ipetha. Sehlogo se se bolela ka go itshega, eupša melao ya motheo yeo e ahlaahlwago mo e akaretša mehuta ka moka ya go ikgobatša.
Dira molekwana wo: Therešo goba Maaka.
Ke banenyana feela bao ba itshegago.
Ge motho a itshega o tshela taelo yeo e lego ka Beibeleng go Lefitiko 19:28, yeo e rego: “Le se ke la itshegaganya mebele ya lena.”
Dikarabo tše di nepagetšego:
Maaka. Gaešita le ge go bonagala mokgwa wo o atile kudu go banenyana, bašemane ba bangwe le bona ba itshega le go ikgobatša ka ditsela tše itšego.
Maaka. Lefitiko 19:28 e šupa go motlwae wa boheitene wa bogologolo, e sego go lemalela go ikgobatša moo go ahlaahlwago sehlogong se. Lega go le bjalo, ke mo go kwagalago go phetha ka gore Mmopi wa rena yo lerato ga a nyake gore re ikgobatše.—1 Bakorinthe 6:12; 2 Bakorinthe 7:1; 1 Johane 4:8.
Ke ka baka la’ng batho ba itshega?
Dira molekwana wo: Ke lefoko lefe leo o naganago gore le tloga le nepagetše?
Batho ba itshega . . .
ka gobane ba leka go lebeletšana le go tshwenyega maikwelong.
ka gobane ba leka go ipolaya.
Karabo e nepagetšego: A. Batho ba bantši bao ba itshegago ga ba nyake go hwa. Ba fo ba ba nyaka go fediša go tshwenyega ga bona maikwelong.
Ela hloko seo bafsa ba bangwe ba se boletšego ka mokgwa wo wa go itshega.
Celia: “Go be go dira gore ke ikwe ke imologile.”
Tamara: “E be e le setšhabelo sa ka. Bohloko bja mmeleng bo be bo le kaone go feta bja maikwelong.”
Carrie: “Ke be ke hloile go nyama. Go itshega go be go dira gore ke šetše bohloko bjo ke bo kwago mmeleng go e na le go dula ke naganne ka manyami a ka.”
Jerrine: “Nako e nngwe le e nngwe ge ke be ke itshega, ke be ke sa bone seo se diregago go ntikologa, ka go re’alo go be go sa nyakege gore ke lebeletšane le mathata a ka. Ke ile ka thabela go fetoga.”
Ge e ba o na le bothata bjo, o ka kgaotša bjang?
Go rapela Jehofa Modimo e ka ba mogato o bohlokwa wa go go thuša go kgaotša. Beibele e re: ‘Lahlela dipelaelo tša gago ka moka go yena, gobane o a go hlokomela.’—1 Petro 5:7.
Tšhišinyo: Thoma ka dithapelo tše kopano, mohlomongwe ka go fo botša Jehofa gore: “Ke kgopela thušo.” Ge nako e dutše e eya, o tla kgona go ntšhetša “Modimo wa khomotšo yohle” sa mafahleng.—2 Bakorinthe 1:3, 4.
Thapelo ga se selo sa go go dira gore o ikwe o le kaone. Ke tsela ya kgonthe ya go boledišana le Tatago wa legodimong, yoo a holofetšago gore: “Ruri ke tla go thuša. Ruri ke tla go swara ka go tia ka seatla sa ka sa le letona sa toko.”—Jesaya 41:10.
Ba bantši bao ba bego ba na le bothata bja go itshega ba thušitšwe ke go bolela le motswadi goba motho yo mongwe yo mogolo yoo ba mmotago. Ela hloko mantšu a latelago go tšwa go bafsa ba bararo bao ba ilego ba dira seo.
Dipotšišo tšeo o ka naganišišago ka tšona
O ka ntšhetša mang sa mafahleng ge o šetše o nyaka go hwetša thušo?
O ka rapela Jehofa Modimo wa re’ng ka taba ye?
Na o ka bolela mekgwa e mebedi (yeo e sa akaretšego go ikgobatša) yeo o ka e dirišago go fokotša kgateletšego le go tshwenyega?


text:
BAFSA BA A BOTŠIŠA
Ke Eng Seo ke Swanetšego go se Tseba ka go Romelana Melaetša ya Thobalano ka Founo?
Go romelana melaetša ya thobalano ke eng?
“Go romelana melaetša ya thobalano” go akaretša go romelana le batho ba bangwe melaetša, diswantšho goba dibidio tša thobalano ka founo. Monna yo mongwe o re: “Ke selo se se tlwaelegilego lehono. Le thoma ka go romelana melaetša ke moka mafelelong le romelana le diswantšho tša thobalano.”
Ke ka baka la’ng batho ba dira se? Ramolao yo mongwe yo a nago le phihlelo yo a tsopotšwego go The New York Times o re bafsa ba lego mahlalagading ba nagana gore “go ba le seswantšho sa motho yo o ratanago le yena a sa apara founong ya bona go bontšha gore ditho tša bona di šoma gabotse.” Mofsa yo mongwe o re seo ke go ba le thobalano yeo go yona o ka se tsenwego ke malwetši. O tšwela pela ka gore: “O ka se ime e bile o ka se be le malwetši a bakwago ke thobalano.”
Mabaka a mangwe ao bafsa ba lego mahlalagading ba romelanago melaetša ya thobalano ke a latelago:
Go bapala ka lerato le motho yoo ba naganago gore ba ka ratana le yena.
Ka ge motho yo mongwe a ba rometše seswantšho se se gobogilego gomme le bona ‘ba nyaka go dira se se swanago’.
Ditlamorago tša go romelana melaetša ya thobalano ke dife?
Ka morago ga ge o rometše seswantšho ka founo, ga e sa le sa gago o nnoši le gona o ka se kgone go laola gore se bonwa ke mang—e bile o ka se thibele gore se go senye leina. Setsebi sa tša nyakišišo le mongwadi wa pego ya Pew Research Center, e lego Amanda Lenhart ge a bolela ka go romelana melaetša ya thobalano o re: “Matšatši a go bonolo kudu go romela le go boloka bohlatse bja go romela ba bangwe dilo tše di gobogilego.”
Maemong a mangwe
Batho ba rometše bagwera ba bona diswantšho tše dintši tša batho ba sa aparago gore ba ba thabiše.
Bašemane bao ba tlogetšwego ke dikgarebe tša bona ba rometše batho ba bangwe diswantšho tša bona gore ba itefeletše.
NA O BE O TSEBA? Maemong a mantši, go romelana melaetša ya batho ba sa aparago go swantšhwa le go tlaiša bana goba go romelana diswantšho tša bana ba sa aparago. Bana ba bangwe bao ba ilego ba romelana melaetša ya thobalano ba ile ba latofatšwa ka gore ba diriša thobalano ka tsela e gobogilego.
Beibele e re’ng?
Beibele ga e na bothata ge batho ba nyalanego ba eba le thobalano. (Diema 5:18) Lega go le bjalo, ga e dumelelane le ge batho ba sa nyalanago ba eba le thobalano. Ela hloko ditemana tše tša Beibele tše di latelago:
“Anke bootswa le ditšhila tša mohuta o mongwe le o mongwe goba megabaru le go bolelwa di se ke tša bolelwa gare ga lena, ... le ge e le boitshwaro bjo bo lešago dihlong goba polelo ya bošilo goba metlae e lešago dihlong.”—Baefeso 5:3, 4.
“Bolayang mekgwa ya lefase yeo e lego dithong tša mebele ya lena, e lego bootswa, go se hlweke, kganyogo e fošagetšego ya go robala ga monna le mosadi, kganyogo e gobatšago le megabaru.”—Bakolose 3:5.
Ditemana tše ga di re lemoše feela ka “bootswa” (go robala le motho yo o sa nyalanago le yena) eupša gape di re lemoša ka dilo tše bjalo ka “go se hlweke” (polelwana yeo e šupago go boitshwaro ka moka bja go se hlweke) le “kganyogo e fošagetšego ya go robala ga monna le mosadi” (yeo e sa šupego go maikwelo a tlwaelegilego a lerato ao a ka kgotsofatšwago lenyalong eupša e šupa go kganyogo e ka feleletšago ka boitshwaro bjo bobe).
Ipotšiše gore:
Go romelana diswantšho tša batho ba sa aparago ke “go se hlweke” ka tsela efe?
Ke ka tsela efe go feleletšago ka “kganyogo e fošagetšego ya go robala ga monna le mosadi”?
Ke ka baka la’ng go rata go bogela le go romela ba bangwe diswantšho tša batho ba sa aparago go ‘gobatša’?
Ditemana tše di latelago tša Beibele di bontšha lebaka leo re sa swanelago go romelana melaetša ya thobalano.
“Dira sohle se o ka se kgonago gore o itšweletše o amogelega go Modimo, o le yo a šomago go se seo se go hlabišago dihlong.”—2 Timotheo 2:15.
“Le hlokomeleng mohuta wa batho bao le swanetšego go ba bona ditirong tše kgethwa tša boitshwaro le medirong ya boineelo go Modimo!”—2 Petro 3:11.
Ditemana tše di hlalosa meputso ya go ba le boitshwaro. Ge o na le boitshwaro, ga se wa swanela go boifa gore o tla ba le ditlamorago tše mpe.—Bagalatia 6:7.
Ipotšiše gore:
Ke motho wa mohuta mang?
Na ke tshwenyega ka seriti sa batho ba bangwe?
Na ke kgahlišwa ke selo seo se kgopišago batho ba bangwe?
Na go romelana melaetša ya thobalano go ntshenya leina?
Na go romelana melaetša ya thobalano go ka dira gore batswadi ba ka ba se mpote?
KANEGELO YA KGONTHE “Ke na le mogwera yo a ilego a ratana le mošemane ka sephiring. Ke moka o ile a romela mošemane yoo seswantšho sa gagwe a se a apara, le yena a mo romela. Pele go ka feta diiri tše 48, tatagwe o ile a lebelela founo ya gagwe. O ile a bona molaetša woo gomme a ferekana. Ge tatagwe a be a mmotšiša ka seo, ga se a ka a gana. Ke a tseba gore o a itshola, eupša batswadi ba gagwe ba be ba ferekane gomme a ba nyamišitše kudu! Gona bjale ga ba sa mmota.”
Therešo ya bophelo: Seswantšho sa motho yo a sa aparago se senya leina la motho yo a se rometšego le yoo a se rometšwego. Mofsa yoo lesogana la gagwe le mo gapeleditšego go romelana le yena diswantšho tša thobalano o re: “Ke ikwa ke selekegile e bile ke tenegile.”
Ka ge go romelana diswantšho tša thobalano go ka go senya leina e bile go ka go tsenya mathateng a molao, go kaone gore o latele keletšo ya Beibele:
“Tšhaba dikganyogo tša bofsa.”—2 Timotheo 2:22.
“Tlogediša mahlo a ka go bona se se hlokago mohola.”—Psalme 119:37.
Ke eng seo wena o ka se dirago?
Diriša keletšo ya Beibele bophelong bja gago. Bala seo Janet a se bolelago, gomme o kgethe seo o bonago go le kaone go se dira.
“Ke ile ka kopana le mošemane yo mongwe, ra fana dinomoro. Pele beke e fela o ile a nkgopela gore ke mo romele seswantšho sa ka ke šetše ka ‘bikini’.”—Janet.
O nagana gore Janet o be a swanetše go dira’ng? Wena o be o tla dira’ng?
KGETHO YA PELE Mohlomongwe o ka fo re: ‘Seo ga se tshwenye. Ge e ba nka ya lewatleng, o be a tla fo mpona ke apere diaparo tša go rutha.’
KGETHO YA BOBEDI Mohlomongwe o ka fo re: ‘Ga ke tsebe gore gabotse o nyaka go bonang. E re ke mo romele seswantšho sa ka ke se ka apola diaparo ka moka, ke moka ke kwe gore o re’ng.’
KGETHO YA BORARO Mohlomongwe o ka fo re: ‘Mošemane yo o fo nyaka feela go robala le nna. Ke tlo phumola molaetša wa gagwe.’
Na Kgetho ya boraro ga e kaone? Taba ke gore Beibele e re: “Batho ba bohlale ba tla bona kotsi ba e phema, eupša mašilo ba itsenya mathateng ba itshola ka morago.”—Diema 22:3, Good News Translation.
Tlhahlobo ye e hlalosa seo se dirago gore batho ba romelane melaetša ya thobalano le boitshwaro bjo bongwe bjo bo hlephilego: Na o kgetha bagwera ba lokilego? (Diema 13:20) Kgarebe e nngwe, e lego Sarah o re: “Gwerana le batho bao ba nago le boitshwaro.” Kgarebe e nngwe, e lego Delia le yena o dumelelana le seo. O re: “Ba bangwe bao o naganago gore ke bagwera, ga ba go thuše go ba le boitshwaro eupša ba senya boitshwaro bja gago. Ge e ba boitshwaro bja bona bo thulana le molao wa Modimo, ba go šušumeletša go dira seo o tsebago gore ke se sebe. Na ruri o nyaka seo?”


text:
Na go na le Motho yo a ka Tsebago Gore ge e le Gabotse Beibele e Ngwadilwe ke Mang?
Karabo ya Beibele
Batho ba bantši ba botšwa gore re ka se kgodišege gore Beibele e ngwadilwe ke mang. Eupša Beibele e hlalosa ka mo go kwagalago gore e ngwadilwe ke mang.
Dikarolo tše dingwe tša yona di thoma ka mantšu a bjalo ka gore, “mantšu a Nehemia,” “pono [ya] Jesaya” le “lentšu la Jehofa le ile la tlela Joele.”—Nehemia 1:1; Jesaya 1:1; Joele 1:1.
Bangwadi ba bantši ba Beibele ba dumela taba ya gore ba ngwadile ka leina la Jehofa, yena Modimo a nnoši wa therešo, le gore ba be ba hlahlwa ke yena.
Baporofeta bao ba ngwadilego Mangwalo a Seheberu ba ngwadile ka makga a fetago a 300 gore: “Se ke seo Jehofa a se boletšego.” (Amose 1:3; Mika 2:3; Nahume 1:12) Bangwadi ba bangwe ba Beibele ba hweditše molaetša wa Modimo ka barongwa.—Sakaria 1:7, 9.
Beibele e ngwadilwe ke banna ba 40 nywageng e 1 600. Banna ba bangwe ba ngwadile dipuku tše fetago e tee tša Beibele. Ge e le gabotse, Beibele ke bokgobapuku bjo bonyenyane bja dipuku tše 66. E na le dipuku tše 39 tša Mangwalo a Seheberu, ao batho ba bantši ba rego ke Testamente ya Kgale, le dipuku tše 27 tša Mangwalo a Bakriste a Segerika, ao gantši a bitšwago Testamente e Mpsha.


text:
Go Phela ka Melao ya Motheo ya Beibele
Setsebi sa Thekinolotši ya tša Thutaphedi se Hlalosa Tumelo ya Sona
Go ithuta ga Ngaka Hans Kristian Kotlar mabapi le tshepedišo ya go lwantšha malwetši go ile gwa dira gore a ipotšiše ka mathomo a bophelo. Ke bjang go ithuta ga gagwe Beibele go arabilego dipotšišo tša gagwe?
Ga go Moo ke Bego ke Eya Gona Ntle le Sethunya sa ka
Annunziato Lugarà o be a le sehlopheng se šoro sa disenyi, eupša go etela Holong ya Mmušo go fetotše bophelo bja gagwe.
Di be di Diriša Beibele go Araba Potšišo e Nngwe le e Nngwe!
Isolina Lamela e be e le moitlami wa mosadi wa Mokatholika, yo ka morago a ilego a ba motho yo a fišegelago Bokomanisi, eupša a nyamišwa ke dilo tšeo ka bobedi tšeo a bego a di phegelela. Ka morago o ile a kopana le Dihlatse tša Jehofa, tšeo di ilego tša mo thuša go tšwa Beibeleng gore a hwetše morero wa kgonthe bophelong.
Kholofetšo ya Lefase la Paradeise e Fetošitše Bophelo bja ka!
Ivars Vigulis o be a theile bophelo bja gagwe botumong, letagong le go thabeleng go phadišana ka dithuthuthu. Ditherešo tša Beibele di fetošitše bophelo bja gagwe bjang?
“Jehofa o be a se a Ntebala”
Mosadi yo yo a nweletšego bodumeding mafelelong o ile a hwetša dikarabo tša Mangwalo tša dipotšišo tša gagwe mabapi le lebaka leo ka lona re hwago le seo se diregago ka morago ga lehu. Ithute ka moo therešo e fetošitšego bophelo bja gagwe.


text:
APRIL 7, 2014 | JEREMANE
Richard Rudolph wa Kua Jeremane, Yoo a Ilego a Tlaišwa Kampeng ya Tshwenyo, o Hlokofetše a na le Mengwaga e 102
SELTERS, Jeremane—Richard Rudolph, yoo e bego e le Hlatse ya Jehofa, yo a ilego a phologa dikampa tša tshwenyo tše hlano tša Manazi le go kgotlelela go golegwa ka tlase ga pušo ya Makomanisi, o hlokofetše ka January 31, 2014. O be a na le mengwaga e 102.
Ka morago ga gore Manazi a hwetše pušo ka 1933, modiro wa Dihlatse tša Jehofa o ile wa thibelwa karolong e kgolo ya Jeremane. Ka baka leo, Dihlatse tša Jehofa tše 11 300 di ile tša golegwa ke Manazi, mola tše 4 200 tša tšona di ile tša išwa dikampeng tša tshwenyo go akaretša le Mna. Rudolph. Dihlatse tše ka bago tše 1 500 di ile tša hlokofala. Ka tlase ga pušo ya Manazi, Mna. Rudolph o ile a golegwa mengwaga e senyane gomme a fetša mengwaga e mehlano a le dikampeng tša tshwenyo, tšeo di akaretšago kampa ya go tuma gampe ya Sachsenhausen le Neuengamme, moo batho ba ka bago 300 000 ba ilego ba golegwa mola ba 140 000 ba ile ba hlokofala.
Ka 1944, Mna. Rudolph o ile a išwa kampeng e nyenyane ya Neuengamme kua Salzgitter-Watenstedt. Ditumelo tša gagwe tša bodumedi di be di sa mo dumelele go dira modiro le ge e le ofe wa go tšweletša dibetša, ka baka la seo o ile a tšhošetšwa ka go bolawa. Lega go le bjalo, mohlankedi yo mongwe wa SS yo a bego a na le botho, o ile a kgahlwa ke seo Rudolph a bego a tloga a se dumela, o ile a uta Mna. Rudolph ka gare ga lori yeo e bego e rwele dijo, ka gona seo se ile sa phološa Rudolph gore a se bolawe.
Ka morago ga Ntwa ya II ya Lefase, Rudolph o ile a tšwela pele le modiro wa bodumedi bja gagwe e le Hlatse ya Jehofa kua Soviet Occupation Zone, yeo ka morago e ilego ya bitšwa German Democratic Republic (GDR). O ile a golegwa gape ka 1950 gomme a išwa kgolegong. O ile a dula kgolegong mengwaga e 19 ka baka la ditumelo tša gagwe tša bodumedi.
Ka mengwaga e masomesome, Richard Rudolph o ile a ikemišetša go abelana molaetša wa Beibele le batho ba bangwe le go abelana le bona seo a ithutilego sona nakong e fetilego mabapi le ditlamorago tša kgethollo. Ka 2009, seithuti se sengwe sa Mojeremane e lego Ann-Jacqueline Frieser, se ile sa thopa difoka tše pedi phadišanong ya Federal President’s History Competition yeo e bego e na le sehlogo seo se rego “Bagale: Bao ba Hlompšago – Bao ba sa kago ba Kwešišwa – Bao ba Lebetšwego” ge a be a bolela ka bophelo bja Richard Rudolph le go mmotšiša dipotšišo. O ile a newa maemo a pele motseng wa Rheinland-Palatinate le go ba gare ga baithuti ba bararo bao ba tšweletšego ka dihlora bao ba ilego ba thopa sefoka sa Federal.
Wolfram Slupina e lego mmoleledi wa Dihlatse tša Jehofa kua Jeremane o itše: “Richard Rudolph e be e se feela mogwera wa rena yo a rategago le morapedigotee le rena eupša e be e le mothopo o bohlokwa wa histori. Bophelo bja gagwe bjo bo bego bo bontšha tumelo le go ba le sebete ke mohlala wa rena ka moka.”
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala +1 718 560 5000
Jeremane: Wolfram Slupina, mogala +49 6483 41 3110


text:
FEBRUARY 14, 2014 | SOUTH KOREA
Nyakišišo ya Gallup e Utolla go Fetoga ga Pono ya Batho ka Bao ba Ganago go Tsenela Mediro ya Bošole Kua Korea Borwa
SEOUL, Korea—Go ya ka nyakišišo ya Gallup yeo e dirilwego morago bjale, Makorea a mantši a thabela gore mmušo o dumelela bao ba ganago go dira mediro ya bošole ka baka la letswalo go dira mediro e mengwe. Go tloga ka November 4-7, 2013, banna le basadi ba Makorea ba 1 211 ba ile ba kgatha tema nyakišišong yeo e utolotšego gore diperesente tše 68 tša bona bao ba bone go le kaone go nea bao ba ganago go tsenela bošole ka baka la letswalo mediro e mengwe yeo e sego ya bošole go e na le go ba golega. Dinyakišišo tše di bontšha gore go na le phetogo e kgolo tseleng yeo batho ka kakaretšo ba naganago ka yona, ka ge nyakišišo e swanago yeo e dirilwego ka 2008 e bontšhitše gore ke feela diperesente tše 29 tša batho bao ba thabelago gore batho ba newe mediro yeo e sego ya bošole.
Go bonagala batho ba bangwe bao ba šomago ka ditaba tša molao kua Korea le bona ba bona go le kaone gore batho ba dire mediro yeo e sego ya bošole go e na le go golega bao ba ganago go tsenela bošole ka baka la letswalo. Pegong ya gagwe e rego: “Bothata bjo bo Akaretšago Bao ba Ganago go Dira Mediro ya Bošole ka Baka la Letswalo,” Han In-seop, e lego moprofesara Yunibesithing ya Seoul, e lego Sekolo sa tša Molao, o itše: “Le ka mohla ga go na moahlodi yoo a bego a ka latofatša bao ba ganago go tsenela mediro ya bošole ka molato wa boitshwaro goba go baka mpherefere setšhabeng. Ga go nyakege gore bao ba ganago go dira mediro yeo ba golegwe ka ge ba ka se tšhabe. Baahlodi ba be ba sa thabe ge nako le nako ba bona molato bao ba ganago go dira mediro yeo ka baka la letswalo.”
Taba ye ya ditokelo tša batho e ile ya gatelelwa filiming yeo e sa tšwago go tšweletšwa ke Khomišene ya Korea ya Ditshwanelo tša Batho. Filimi ye e akaretša karolo yeo e bitšwago “Ice River,” yeo go yona go tšweletšwago Hlatse ya Jehofa yeo e ilego ya gana go tsenela bošole. Molaodi wa filimi ye o boletše gore o ile a dira phetho ya go tšweletša filimi ye ka morago ga go kwa gore ngwaga le ngwaga go golegwa Dihlatse tše makgolo ka ge di gana go tsenela bošole ka baka la letswalo. Go ya ka pego yeo e dirilwego ke Mokgatlo wa Ditšhaba tše Kopanego wa Ditshwanelo tša Batho yeo e gatišitšwego ka June 2013, diperesente tše 93 tša Dihlatse tšeo di golegilwego lefaseng ka bophara ka ge di gana go tsenela bošole ka baka la letswalo di golegilwe Korea Borwa.
Ba Ditaba:
Bakeng sa Ditšhabatšhaba: J. R. Brown, Ofisi ya Boditšhabatšhaba, mogala. +1 718 560 5000
Repabliki ya Korea: Dae-il Hong, mogala. +82 31 690 0055


text:
Go Nea Bohlatse Metsaneng Yeo e Lego Kgauswi le Noka ya Xingu
Mathomong a July 2013, sehlopha sa Dihlatse tša Jehofa tše 28 se ile sa tloga toropong ya São Félix do Xingu kua Brazil go ya go Maindia a Cayapo le Yuruna. Sehlopha se se be se sesa ka seketswana sa botelele bja dimithara tše 15, gomme se ile sa tšea leeto la go sesa se lebile moo Noka ya Xingu e elago e etšwa gona, yeo e elelago dikhilomithara tše 2 092 go ya ka leboa go fihla Nokeng ya Amazon.
Sehlopha se se tšere leeto le ka morero wa gore se yo botša batho bao ba dulago metsaneng e lego kgauswi le noka ka Mmušo wa Modimo. Ka letšatši la boraro, se ile sa fihla motsaneng wa Kokraimoro. Baeng ba ba ile ba amogelwa ka go myemyela le ka matsogo a mabedi. Mosadi yo mongwe yo ba gahlanego le yena o be a ba bitša ka matsogo gore ba lebe go yena kapejana. Motho wa moo yoo a bego a ba bontšha lefelo o ile a ba hlalosetša seo mosadi yo a bego a ba botša sona gore: “Tsela ye mosadi yo a le bitšago ka yona e bolela gore: ‘E tlang ka moka ga lena. Re nyaka go le tseba ka moka!’ ”
Dihlatse tše di ile tša bolela le batho ka moka—di boletše le ba bangwe ka Sepotokisi e bile di bolela le ba bangwe ka go fo šupašupa. Diswantšho tša mebala ya go taga tša dikgatišo tše di theilwego Beibeleng tšeo Dihlatse tše di bego di tlile le tšona di thušitše kudu e bile batho ba bantši ba metsaneng yeo ba ile ba amogela dikgatišo, kudukudu poroutšha ya Theetša Modimo.
Gerson, e lego mmulamadibogo yoo a kgethegilego kua São Félix do Xingu, o gopola kamoo modudi yo mongwe wa metsaneng yeo a amogetšego Puku ya ka ya Ditaba tša Beibele ka gona: “O ile a e lebelela gomme a e ngaparela ka matsogo a mabedi; o be a sa nyake go e bea fase le ka motsotswana.”
Dihlatse tše tša Jehofa di tlogeletše badudi ba metsaneng yeo ya kgauswi le noka dipuku, dimakasine le diporoutšha tše e ka bago tše 500. Motsaneng wa Kawatire, badudi ba ile ba theetša ka kgahlego e kgolo dikholofetšo tša Beibele tša lefase la paradeise. Tonjaikwa yo a bego a theeditše wa motsaneng wa Maindia a Cayapo yo a ratago go amogela baeng o itše: “Batho Paradeiseng ba tlo phela go swana le rena.”
Batho ba bantši toropong ya São Félix do Xingu ba be ba tseba ka leeto le. Simone, yo le yena a bego a le leetong leo o boletše gore batho ba bangwe ba tikologong ya gabo ba be ba na le dipelaelo tša ge e ba yena le batho bao a bego a sepela le bona ba be ba ka dumelelwa go tsena metsaneng yeo. Lega go le bjalo, ga se gwa ba le bothata. Simone o re: “Re ile ra amogelwa ka diatla tše pedi e bile re boletše le batho ka moka.”


text:
BAFSA BA A BOTŠIŠA
Na ke Loketše go Tloga Gae?
Morero wa Modimo e be e le gore bafsa ba gole gomme mafelelong ba tlogele botatago bona le bommago bona gomme ba thome malapa a bona. (Genesi 2:23, 24; Mareka 10:7, 8) Eupša o ka tseba bjang gore o loketše go tloga gae? Ela hloko dipotšišo tše tše tharo.
Maikemišetšo a ka ke’ng?
Lebelela lelokelelo le le latelago. Ipotšiše gore: ‘Ke’ng seo se ntutuetšago gore ke tloge gae?’
Ke nyaka go tšhabela mathata a ka gae
Ke nyaka go hwetša tokologo e oketšegilego
Ke nyaka gore dithaka tša ka di ntlhomphe
Ke nyaka go thuša mogwera wa ka yo a nyakago motho yo a ka dulago le yena
Ke nyaka go ithaopa modirong o lego tikologong e nngwe
Ke nyaka go ba le phihlelo
Ke nyaka go fokoletša batswadi ba ka morwalo
Mabaka a mangwe
Mabaka a lego ka mo godimo ga se a mabe. Potšišo ke gore: O ikemišeditše’ng? Ka mohlala, ge e ba o fo ba o se sa nyaka go laolwa, go ka direga gore o tle o itshole!
Danielle, yo a ilego a tloga gae ka nakwana ge a be a na le nywaga e 20, o ile a ithuta go tšwa lebading. O re: “Motho o swanetše go ba le mellwane. Ge o dula o le noši, mošomo wa gago goba go se be le tšhelete go tla go thibela go dira dilo tše dingwe.” O se ke wa dumelela batho ba bangwe ba go gapeletša go dira phetho ya lepotlapotla ya go tloga gae.—Diema 29:20.
Na ke loketše go tloga?
Go yo dula o nnoši go swana le go sepela lešokeng. Na o ka sepela lešokeng leo o sa kgone go hloma tente, go gotša mollo, go apea goba go diriša mmapa? Ga go bjalo le gatee! Lega go le bjalo, bafsa ba bantši ba tloga gae ba se na bokgoni bja go hlokomela lapa.
Kgoši e bohlale Solomone o itše: “Yo bohlale o šetša dikgato tša gagwe.” (Diema 14:15) E le gore o bone ge e ba o loketše go dula o le noši, ela hloko dilo tše di latelago:
Go diriša tšhelete: Serena wa nywaga e 19, o re: “Ga sa nka ka ithuta go lefelela dikoloto tša ka. Ke tšhaba go tloga gae gomme ke ye ke thome go boloka tšhelete ya ka.” O ka ithuta bjang go diriša tšhelete?
Seema sa Beibele se re: “Motho yo bohlale o tla theetša a hwetša thuto e ntši.” (Diema 1:5) Go re’ng o sa botšiše batswadi ba gago gore motho a ka diriša bokae beke e nngwe le e nngwe gore a lefelele bodulo, a reke dijo a be a hlokomele koloi goba go lefelela ditshenyagalelo tše dingwe tša dinamelwa? Ke moka kgopela batswadi ba gago gore ba go rute go boloka tšhelete gomme o lefelele ditshenyagalelo tša gago.
Mediro ya ka gae: Brian wa nywaga e 17, o re selo seo a se tšhabago kudu ka go tloga gae ke go itlhatswetša. O ka tseba bjang gore o ka kgona go itlhokomela? Aron wa nywaga e 20, o nea keletšo ya gore: “Leka go fetša beke o dira eka o dula o le noši. Eja dijo tšeo o ikapeetšego tšona, tšeo o itheketšego tšona ka tšhelete ya gago yeo o e šometšego. Apara diaparo tšeo o itlhatsweditšego tšona wa ba wa di aena. Hlwekiša phapoši ya gago. Leka go itefelela dinamelwa go e na le go kgopela thušo ya batswadi ba gago.” Go latela keletšo yeo go tla go thuša ka ditsela tše pedi: Go tla (1) go nea bokgoni bjo bohlokwa le (2) go leboga kudu mediro yeo batswadi ba gago ba go direlago yona.
Go phedišana le batho: Na o dirišana gabotse le batswadi ba gago le bana beno? Ge e ba go se bjalo, o ka nagana gore go ka ba kaone ge o ka ya go dula le mogwera wa gago. Eupša ela hloko seo Eve wa nywaga e 18 a se boletšego: “Bagwera ba ka ba babedi ba ile ba ya go dula mmogo. E be e le bagwera ba paale pele ba dula mmogo, eupša go be go le thata ge ba dula gotee. Yo mongwe e be e le sethakga, mola yo mongwe e le lešaedi la mafelelo. Yo mongwe o be a fišega moyeng, mola yo mongwe a sa tshwenyege gakaalo ka tša moya. Ba be ba tloga ba ka se dirišane gabotse!”
Tharollo e ka ba efe? Erin wa nywaga e 18 o re: “O ka ithuta go phedišana le batho ge o sa dula ka gae. O ithuta go rarolla mathata gomme wa fela o ikgafa. Ke lemogile gore batho bao ba tlogago ka gae e le ge ba phema go se kwešišane le batswadi ba bona ba ithuta go tšhabela mathata, e sego go a rarolla.”
Go ithuta Beibele le borapedi: Ba bangwe ba tloga ka gae go tšhabela lenaneo la borapedi la batswadi ba bona. Ba bangwe ba tloga ba ikemišeditše go kgomarela lenaneo le lebotse la go ithuta Beibele le borapedi, eupša ge nako e eya ba ineela mekgweng e mebe. O ka phema bjang gore ‘tumelo ya gago e se senyege go swana le sekepe se se robegilego’?—1 Timotheo 1:19.
Dira lenaneo le lebotse la go ithuta Beibele le la borapedi gomme o le kgomarele. Go re’ng o sa thale lenaneo la gago la dilo tša moya gomme o le latele ntle le gore batswadi ba gago ba go šale šale morago?
Pakane ya ka ke’ng?
Na o nyaka go tloga gae go tšhabela mathata goba gore o se sa laolwa ke batswadi ba gago? Ge e ba go le bjalo, gona o tshwenyegile kudu ka go tloga, e sego ka gore o ya kae. Ge o dira bjalo go swana le ge o otlela koloi o lebeletše seipone sa go bontšha morago—o tshwenyegile kudu ka moo o tlogago gona gomme ga o bone seo se lego ka pele. O ka ithuta’ng go se? O se tshwenyege feela ka gore o tloga gae—tshwenyega kudu ka gore o ya kae.
Go sa šetšwe gore pakane ya gago ke eng, naganišiša pele o dira phetho. Seema sa Beibele se re: “Maano a motho yo mafolofolo a a mo hola, eupša mang le mang yo a akgofago o wela bohloking.” (Diema 21:5) Ekwa keletšo ya batswadi ba gago. (Diema 23:22) Rapela ka taba ye. O be o naganišiše ka melao ya motheo ya Beibele yeo re sa tšwago go e ahlaahla.
Potšišo ya bohlokwa ga se ya gore: Na ke loketše go tloga gae? eupša ke ya gore: Na nka kgona go hlokomela lapa la ka? Ge e ba karabo ya potšišo ye e le ee, gona o ka kgona go dula o le noši.


text:
Ditsela tša go Hwetša Lethabo la Lapa
Go Godiša Bana Gore ba be le Boikarabelo
George: * “Mantšiboeng a mangwe le a mangwe go be go direga selo se swanago. Michael, morwa wa-ka wa nywaga e mene, o ile a tlogela dibapadišwa tša gagwe di phatlaletše ka ntlong. Ke ile ka leka go dira gore a di phuthe pele a e-ya malaong. Eupša Michael o be a ferekana o šoro, a goeletša le go itshwara ka mo go sa swanelago. Ka dinako tše dingwe ke be ke ferekana kudu moo ke bego ke mo omanya, eupša se se be se fo dira gore bobedi bja rena re ikwe re se ra thaba. Ke be ke nyaka gore nako ya go ya malaong e be e thabišago. Ka gona, ke ile ka tlogela go leka go mmotša gore a di phuthe gomme ka fo di phutha.”
Emily: “Bothata bo thomile ge morwedi wa-ka wa nywaga e 13, Jenny, a thatafalelwa ke go kwešiša seo morutiši a bego a se nyaka bakeng sa mošomo wa sekolong. Jenny o ile a fetša iri a lla ge a boa gae a e-tšwa sekolong. Ke ile ka mo kgothaletša gore a kgopele thušo sekolong, eupša Jenny o ile a bolela gore morutiši wa gagwe o be a se botho, ka go rialo, o be a se na sebete sa go bolela le yena. Ke ile ka lekega go ya sekolong gomme ka ya go omanya morutiši. Ke be ke nagana gore ga go na motho yo a nago le tshwanelo ya go tshwenya morwedi wa-ka!”
NA O ikwa ka tsela yeo George le Emily ba ikwago ka yona? Go swana le batswadi bao, batho ba bantši ba thatafalelwa ke go bona ngwana a katana le bothata goba a se a thaba. Ke ga tlhago gore batswadi ba leke go šireletša bana ba bona. Lega go le bjalo, maemo ao a hlalositšwego ka mo godimo ge e le gabotse a be a nea batswadi bao sebaka sa go ruta bana ba bona thuto e bohlokwa ya go ba le boikarabelo. Ke therešo gore seo ngwana yo a nago le nywaga e 4 le seo ngwana yo a nago le nywaga e 13 ba ka ithutago sona se tla fapana.
Lega go le bjalo, therešo ke gore o ka se kgone go dula o šireletša ngwana wa gago mathateng a bophelo. Mafelelong, ngwana o tla tlogela tatagwe le mmagwe gomme “o tla rwala morwalo wa gagwe” wa boikarabelo. (Bagalatia 6:5; Genesi 2:24) Go dira gore bana ba kgone go itlhokomela, batswadi ba swanetše go lebiša tlhokomelo pakaneng ya go ba ruta go ba batho ba bagolo ba se nago boithati, ba nago le tlhokomelo le boikarabelo. Go dira bjalo ga go bonolo!
Se se kgahlišago ke gore batswadi ba na le mohlala woo ba ka o ekišago wa Jesu le tsela yeo a ilego a dirišana le barutiwa ba gagwe ka yona. Jesu e be e se motswadi. Eupša pakane ya gagwe ya go kgetha le go tlwaetša barutiwa ba gagwe e be e le go ba thuša go tšwetša pele modiro woo, gaešita le ge a be a se gona. (Mateo 28:19, 20) Seo Jesu a ilego a se dira se swana le pakane yeo motswadi yo mongwe le yo mongwe a holofetšego go e fihlelela ka go godiša bana gore ba be le boikarabelo. Ela hloko dibopego tše tharo tša mohlala woo Jesu a o beetšego batswadi.
‘Beela Bana ba Gago Mohlala’
Bofelong bja bophelo bja gagwe, Jesu o ile a botša barutiwa ba gagwe gore: “Ke le beetše mohlala gore go etša ge ke dirile go lena, le lena le dire bjalo.” (Johane 13:15) Ka mo go swanago, batswadi ba swanetše go hlalosa le go bontšha ka mohlala seo ge e le gabotse go ba le boikarabelo e lego sona.
Ipotšiše gore: ‘Na ke dula ke bolela ka go hlokomela boikarabelo bja-ka ka tsela e nepagetšego? Na ke bolela ka kgotsofalo yeo ke e hwetšago ge ke šomela ba bangwe ka thata? Goba gantši ke a ngongorega e bile ke ipapetša le bao go bonagalago ba phela ka boiketlo?’
Ke therešo gore ga go na motho yo a phethagetšego. Ka dinako tše dingwe, ka moka ga rena re ka ikwa re imetšwe. Eupša go ka direga gore mohlala wa gago ke tsela e matla kudu ya go thuša bana ba gago go bona bohlokwa bja go itshwara ka tsela e bontšhago boikarabelo.
LEKA MOKGWA WO: Ge e ba go kgonega, ka dinako tše dingwe o ka ya le ngwana wa gago mošomong wa boiphedišo gomme o mmontšhe seo o se dirago bakeng sa go hlokomela lapa ka tša ditšhelete. Thuša motho yo a nyakago thušo o e-na le ngwana wa gago. Ka morago ga moo, bolela le yena ka lethabo leo o le hweditšego ge o phetha boikarabelo bjoo.—Ditiro 20:35.
E-ba le Ditebelelo tše Leka-lekanego
Jesu o ile a lemoga gore go be tla tšea nako pele barutiwa ba gagwe ba ka kgona go thomološa mediro le boikarabelo bjoo a bego a letetše gore ba bo phethe. O kile a ba botša gore: “Ke sa na le dilo tše dintši tšeo nka le botšago tšona, eupša ga le kgone go di rwala ga bjale.” (Johane 16:12) Jesu ga se a kgopela barutiwa ba gagwe e sa le semeetseng gore ba dire selo le ge e le sefe ba nnoši. Go e na le moo, o ile a fetša nako e ntši a ba ruta dilo tše dintši. Ke feela ge a be a nagana gore ba be ba ka kgona go dira modiro wo moo Jesu a ilego a romela barutiwa ba gagwe ba nnoši.
Ka mo go swanago, ke mo go sa kwagalego gore batswadi ba lebelele gore bana ba phethe boikarabelo bja batho ba bagolo pele ga nako. Lega go le bjalo, ge bana ba dutše ba gola, batswadi ba swanetše go dira phetho ya gore ke dilo dife le mešomo efe yeo e ba swanetšego. Ka mohlala, batswadi ba swanetše go ruta bana ba bona go ba ba ikarabelago ge go tliwa bohlweking bja motho ka noši, go hlwekiša phapoši ya bona, go swara nako le go diriša tšhelete ka bohlale. Ge ngwana a thoma go tsena sekolo, batswadi ba swanetše go letela gore ngwana a lebelele mošomo wa gagwe wa sekolong e le boikarabelo bjo bo bohlokwa bjoo ngwana a swanetšego go bo phetha.
Go nyakega gore batswadi ba dire se fetago go abela bana ba bona boikarabelo. Le gona ba swanetše go thekga maiteko a ngwana a gore a atlege. George, tate yo go boletšwego ka yena pejana, o ile a lemoga gore lebaka le lengwe leo le bego le dira gore Michael a ferekane ge a bea dibapadišwa tša gagwe lefelong la tšona ke gore e be e le modiro o bonagalago e le o mogolo. George o re: “Go e na le go fo omanya Michael gore a tope dibapadišwa tša gagwe, ke ile ka leka go mo ruta tsela ya kamoo a ka dirago modiro woo.”
Ke’ng seo ka go lebanya a ilego a se dira? George o re: “Sa mathomo, ke ile ka bea nako yeo ka yona a swanetšego go phutha dibapadišwa bošego bjo bongwe le bjo bongwe. Ke moka ke ile ka šoma gotee le Michael, ka dira karolo e nngwe ya phapoši. Modiro woo ke ile ka o dira papadi, gaešita le go o dira phadišano go bona yoo a ka fetšago pele. Go se go ye kae, modiro wo e ile ya ba karolo ya seo re se dirago ka mehla nakong ya go ya malaong. Ke ile ka holofetša Michael gore ge e ba a ka dira mošomo wo ka go akgofa, ke be ke tla mmalela kanegelo e nngwe ge a e-ya malaong. Eupša ge e ba a se a o dira ka nako e beilwego, nako ya go mmalela kanegelo e be e tla fokotšwa.”
LEKA MOKGWA WO: Hlahloba seo go ka letelwago gore ngwana yo mongwe le yo mongwe wa gago a se dire seo se tla tlaleletšago go direng gore dilo ka lapeng la gago di sepele ka thelelo. Ipotšiše, ‘Na go na le dilo tšeo ke sa dutšego ke di direla bana ba-ka tšeo ba ka itirela tšona?’ Ge e ba go le bjalo, šoma le bana ba gago go fihlela o kgonthišega gore ba ka kgona go phetha mošomo woo ka bobona. Bontšha gabotse gore go tla ba le ditla-morago, e ka ba tše dibotse goba tše mpe, go ithekgile ka gore bana ba phetha modiro wo ba o abetšwego gabotse gakaaka’ng. Ke moka, o ka phethagatša ditla-morago goba wa ba putsa.
Nea Ditaelo tše Lebanyago
Jesu, go fo swana le morutiši yo mongwe le yo mongwe yo botse, o be a tseba gore tsela e kaone kudu ya go ithuta ke ka go dira. Ka mohlala, ge Jesu a be a nagana gore e be e le nako e swanetšego, o ile a roma barutiwa gagwe “ka babedi ka babedi gore ba mo ete pele ba tsene motseng o mongwe le o mongwe le lefelong le lengwe le le lengwe leo a bego a tla tla go lona.” (Luka 10:1) Lega go le bjalo, ga se a ba tlogela ntle le thušo. Pele a ka ba roma, o ile a ba nea ditaelo tše lebanyago. (Luka 10:2-12) Ge barutiwa ba boa e bile ba bega ka katlego ya bona, Jesu o ile a ba reta le go ba kgothatša. (Luka 10:17-24) O bontšhitše kgodišego ya gagwe bokgoning bja bona gotee le go bontšha kamogelo ya gagwe.
Ge bana ba gago ba lebeletšane le boikarabelo bjo bo hlohlago, o arabela bjang? Na o nyaka go šireletša bana ba gago dilong tšeo ba di boifago, tšeo di ka ba tlišetšago manyami le go palelwa? Selo sa pele seo o ka ikwago o nyaka go se dira ke go phološa ngwana wa gago goba go rwala morwalo woo ka noši.
Eupša ela hloko: Nako le nako ge o kitimela go phološa bana ba gago ka tsela e itšego, o nyaka gore ba ithute eng? Na o bontšha gore o a ba bota le go ba le tumelo bokgoning bja bona? Goba na o ba botša gore o sa dutše o nagana gore ke masea a sa kgonego selo, ao a swanetšego go ithekga ka wena bakeng sa selo se sengwe le se sengwe?
Ka mohlala, Emily, yo go boletšwego ka yena pejana, o ile a lebeletšana bjang le bothata bja morwedi wa gagwe? Go e na le go tsena-tsena ditaba gare, o ile a phetha ka go dumelela Jenny gore a boledišane le morutiši yoo ka go lebanya. Ba le gotee, Emily le Jenny ba ile ba ngwala lelokelelo la dipotšišo tšeo Jenny a swanetšego go ya le tšona sekolong. Ke moka ba ile ba ahla-ahla taba ya gore o swanetše go boledišana le morutiši neng. Ba ile ba ba ba dira pontšho ya kamoo poledišano e ka bago ka gona. Emily o re: “Jenny o ile a ba le sebete sa go boledišana le morutiši wa gagwe gomme morutiši o ile a mo reta bakeng sa go gata ga gagwe mogato wa pele. Jenny o be a tloga a thabela seo a se dirilego—le nna ke be ke ikgantšha ka yena.”
LEKA MOKGWA WO: Ngwala tlhohlo yeo ga bjale ngwana wa gago a lebeletšanego le yona. Kgaufsi le tlhohlo yeo, ngwala seo o ka se dirago bakeng sa go thuša ngwana wa gago go lebeletšana le tlhohlo yeo ntle le go mo phološa. Dira pontšho le ngwana wa gago ya megato yeo e nyakegago gore a fenye tlhohlo yeo. Bontšha gore o kgodišegile gore ngwana wa gago o na le bokgoni.
Ge e ba o dula o šireletša bana ba gago mathateng, ge e le gabotse o ka šitiša bokgoni bja bona bja go lebeletšana le ditlhohlo tša bophelo. Go e na le moo, matlafatša bana ba gago ka go ba godišetša gore ba amogele boikarabelo. Ka go dira bjalo o tla be o ba nea mpho e bohlokwa kudu.
^ ser. 3 Maina a fetotšwe.
IPOTŠIŠE GORE . . .
Na ke na le ditebelelo tše di kwagalago ka bana ba-ka?
Na ke a ba botša le go ba bontšha seo ba swanetšego go se dira gore ba atlege?
Ke ile ka reta le go kgothatša ngwana wa-ka neng la mafelelo?


text:
TABA YA LETLAKALA LA KA NTLE
Kamoo o ka Bago Tate yo Botse
“Ke paletšwe kae?” Potšišo ye e ile ya tshwenya Michael, * wa Afrika Borwa. Gaešita le ge a lekile ka thata go ba tate yo botse, nako le nako ge a be a nagana ka morwa wa gagwe wa lerabele wa nywaga e 19, o be a ipotšiša ge e ba nkabe a ile a ba motswadi yo mokaone.
Ka mo go fapanego, Terry, yo a dulago Sepania, o bonagala a atlegile bjalo ka tate. Morwa wa gagwe, Andrew, o re: “Dilo tše dintši tšeo ke di gopolago ka tate ge ke be ke sa le yo monyenyane ke ge a be a mpalela, a bapala le nna e bile a eya maeto le nna e le gore re fetše nako re le gotee. O be a dira gore ke thabele go ithuta.”
Ke therešo gore go ba tate yo botse ga go bonolo. Eupša go na le melao ya motheo yeo e ka thušago. Botate ba bantši ba hweditše gore bona le malapa a bona ba a holega ge ba diriša bohlale bjo bo hwetšwago ka Beibeleng. A re hlahlobeng e nngwe ya keletšo e holago ya Beibele yeo e ka thušago botate.
1. Iphe Nako ya go ba le Lapa la Gago
Bjalo ka tate, o bontšha bana ba gago bjang gore ba bohlokwa go wena? Ga go pelaelo gore go na le dilo tše dintši tšeo o di direlago bana ba gago, go akaretša le boikgafo bjoo o bo dirago bakeng sa go ba fepa le go ba nea legae le le swanetšego. O be o ka se direle bana ba gago dilo tšeo ge nkabe ba se bohlokwa go wena. Lega go le bjalo, ge e ba o sa fetše nako e lekanego le bana ba gago, ba ka phetha ka gore o tshwenyegile kudu ka dilo tše dingwe, tše bjalo ka mošomo wa gago, bagwera ba gago, goba dilo tšeo o itlošago bodutu ka tšona, go feta bona.
Tate o swanetše go thoma neng go fetša nako le bana ba gagwe? Mma o thoma go ba le tswalano le ngwana wa gagwe ge a sa le ka popelong. Dibeke tše e ka bago tše 16 ka morago ga go ima, ngwana yo a sego a hlwa a belegwa a ka thoma go kwa. Lebakeng leo tate le yena a ka thoma go aga tswalano ya moswananoši le ngwana wa gagwe yo a sego a hlwa a belegwa. A ka theetša ge pelo ya ngwana e bethabetha, a kwa ge a raga, a bolela le yena le go mo opelela.
Molao wa Motheo wa Beibele: Mehleng ya Beibele, banna ba be ba tšea karolo go ruteng bana ba bona. Botate ba ile ba kgothaletšwa gore ba fetše nako le bana ba bona ka mehla, ka ge seo se bontšhwa ke mantšu a Beibele a lego go Doiteronomio 6:6, 7, ao a rego: “Mantšu a ao ke go laelago ona lehono, o a bee pelong ya gago; o a nweletše ngwaneng wa gago, o bolele ka ona ge o dutše ntlong ya gago, ge o sepela tseleng, ge o robala le ge o tsoga.”
2. Botate ba Botse ke Dikgwari tša Poledišano
Gore o be le dipoledišano tše di kgahlišago le bana ba gago, o swanetše go theetša ka kelohloko. O swanetše go hlagolela bokgoni bja go theetša ntle le go befelwa.
Ge bana ba gago ba nagana gore o tlo befelwa kapejana le go thoma go ba ahlola, ba ka ikwa ba thatafalelwa ke go go ntšhetša sa mafahleng. Eupša ge o ba theetša o theošitše maswafo, o tla bontšha gore o ba kgahlegela e le ka kgonthe. Le bona ba tla ikwa ba nyaka go go botša seo ba se naganago le kamoo ba ikwago ka gona.
Molao wa Motheo wa Beibele: Bohlale bjo bo hwetšwago ka Beibeleng bo itlhatsetše e le bjo bo holago dikarolong tše dintši tša bophelo bja letšatši le letšatši. Ka mohlala, Beibele e re: “Motho yo mongwe le yo mongwe a akgofele go kwa, a diege go bolela a be a diege go galefa.” (Jakobo 1:19) Botate bao ba dirišago molao wo wa motheo wa Beibele ba boledišana gakaone le bana ba bona.
3. Nea Tayo e Lerato le Theto
Le ge o ikwa o ferekane goba o befetšwe, tayo yeo o ba layago ka yona e swanetše go bontšha gore ka lerato o tshwenyegile ka gore ngwana wa gago a holege nako e telele. Tayo yeo e akaretša keletšo, phošollo, thuto le kotlo e nyakegago.
Go feta moo, tayo e šoma kudu ge tate a reta bana ba gagwe ka mehla. Seema sa mehleng ya bogologolo se re: “Lentšu leo le bolelwago ka nako e swanetšego le swana le diapola tša gauta sebjaneng sa silifera.” (Diema 25:11) Theto e thuša bana gore ba be le dika tše dibotse. Bana ba atlega ge ba elwa hloko le ge ba tšeelwa godimo. Tate yo a tsomago dibaka tša go reta bana ba gagwe o tla ba thuša gore ba be le boikholofelo le go ba tutueletša gore ba se ke ba lapa go leka go dira se se nepagetšego.
Molao wa Motheo wa Beibele: “Lena botate, le se ke la befediša bana ba lena e le gore ba se nyame.”—Bakolose 3:21.
4. Rata Mosadi wa Gago le go mo Hlompha
Tsela yeo tate a kgathago tema ya gagwe bjalo ka monna yo a nyetšego ruri e tla kgoma bana ba gagwe. Sehlopha se sengwe sa ditsebi tša kgolo ya bana se hlalosa gore: “Se sengwe sa dilo tše kaonekaone tšeo tate a ka di direlago bana ba gagwe ke go hlompha mmago bona. . . . Tate le mma bao ba hlomphanago e bile ba dira gore bana ba bona ba tsebe seo ba dira gore bana ba bona ba ikwe ba šireletšegile.”—The Importance of Fathers in the Healthy Development of Children. *
Molao wa Motheo wa Beibele: “Banna, tšwelang pele le rata basadi ba lena . . . Yo mongwe le yo mongwe wa lena a rate mosadi wa gagwe bjalo ka ge a ithata.”—Baefeso 5:25, 33.
5. Diriša Bohlale bja Modimo bjo bo Holago
Botate bao ba ratago Modimo ka pelo ka moka ba ka nea bana ba bona bohwa bjo bohlokwahlokwa—tswalano ya kgauswi le Tatago bona wa legodimong.
Ka morago ga nywagasome a šoma ka thata go godiša bana ba tshelelago, Antonio, yo mongwe wa Dihlatse tša Jehofa, o ile a hwetša lengwalo le le latelago leo le tšwago go yo mongwe wa barwedi ba gagwe, le re: “Tate yo a rategago, ke fo ba ke nyaka go go leboga ge o nkgodišitše gore ke rate Jehofa Modimo, go ithata gotee le go rata moagišani wa ka—ke gore, go ba motho yo a nago le tekatekano. O mpontšhitše gore o rata Jehofa le gore o a nthata. Ke a leboga, Tate, ge o ile wa etiša Jehofa pele bophelong bja gago le ge o ile wa swara bana ba gago bjalo ka dimpho tše tšwago go Modimo!”
Molao wa Motheo wa Beibele: “O rate Jehofa Modimo wa gago ka pelo ya gago ka moka, ka moya wa gago ka moka le ka matla a gago ka moka. Mantšu a ao ke go laelago ona lehono, o a bee pelong ya gago.”—Doiteronomio 6:5, 6.
Go molaleng gore go na le mo gontši mo go akaretšwago tabeng ya go ba tate go feta dintlha tše tše hlano le gore gaešita le ge o leka ka thata go ba tate yo botse, ge e le gabotse o ka se be tate yo a phethagetšego. Eupša o ka ba tate yo botse go ithekgile ka bokgole bjoo o dirišago melao ye ya motheo ka tsela e lerato le e lekalekanego. *
^ ser. 3 Maina a mangwe sehlogong se a fetotšwe.
^ ser. 19 Gaešita le ge tate a se sa nyalane le mmago bana ba gagwe, bana ba gagwe ba tla holega ge a swara mmago bona ka tlhompho le ka seriti.
^ ser. 25 Bakeng sa tlhahlo e oketšegile mabapi le bophelo bja lapa, bona puku ya Sephiri sa Lethabo la Lapa, yeo o ka e hwetšago Wepesaeteng ya www.jw.org/nso.


text:
Ke ka Baka La’ng Dihlatse tša Jehofa di sa Keteke Easter?
Dikgopolo tše di tlwaelegilego tše di fošagetšego
Maaka: Dihlatse tša Jehofa ga di keteke Easter ka gore ga se Bakriste.
Therešo: Re dumela gore Jesu Kriste ke Mophološi wa rena, e bile re dira sohle seo re ka se kgonago gore re “
latele dikgato tša gagwe kgauswi.”—1 Petro 2:21; Luka 2:11.
Maaka: Ga le dumele gore Jesu o tsošitšwe bahung.
Therešo: Re dumela tsogong ya Jesu; re a kwešiša gore ke ya bohlokwa kudu tumelong ya Mokriste e bile re bolela ka yona kudu ge re ruta ba bangwe Beibele.—1 Bakorinthe 15:3, 4, 12-15.
Maaka: Ga le na taba le gore bana ba lena ba fetwa ke monate wa go keteka letšatši la maikhutšo la Easter.
Therešo: Re rata bana ba rena—re dira sohle seo re ka se kgonago go ba ruta le go ba thuša e le gore ba thabe.—Tito 2:4.
Ke ka baka la’ng Dihlatse tša Jehofa di sa keteke Easter?
Go keteka letšatši la maikhutšo la Easter ga se gwa thewa Beibeleng.
Jesu o laetše gore re gopole lehu la gagwe e sego tsogo ya gagwe. Re ba gona Segopotšong sa lehu la gagwe ngwaga le ngwaga ka letšatši leo a hwilego ka lona go ya ka khalentara ya Beibele.—Luka 22:19, 20.
Re dumela gore metlwae ya Easter yeo e thomilego meletlong ya bogologolo ya pelego, ga e kgahliše Modimo. Modimo o nyaka gore re mo nee “
boineelo bjo bo feletšego,” e bile ga a kgahlišwe ke borapedi bjoo bo nago le metlwae yeo a sa e amogelego.—Ekisodo 20:5; 1 Dikgoši 18:21.
Re dumela gore phetho ya rena ya go se keteke Easter e theilwe ka go tia Beibeleng, yeo e re kgothaletšago gore re diriše “
bohlale le tlhaologanyo” go e na le go fo latela ditlwaelo tša batho. (Diema 3:21; Mateo 15:3) Ge re dutše re botša ba bangwe ka ditumelo tša rena mabapi le Easter ge ba re botšiša, re boetše re hlompha phetho yeo motho yo mongwe le yo mongwe a e dirago ka taba ye.—1 Petro 3:15.


text:
Jehofa ke Modimo wa Thulaganyo
“Modimo ga se Modimo wa tlhakatlhakano eupša ke wa khutšo.”
1, 2. (a) Modimo o bopile mang pele, gona o mo dirišitše bjang? (b) Ke’ng seo se bontšhago gore barongwa ba na le thulaganyo?
JEHOFA, yena Mmopi wa legohle, o dira dilo ka thulaganyo. Tlholo ya gagwe ya mathomo ke Morwa wa gagwe yo a tswetšego a nnoši yo a bitšwago “Lentšu,” ka gobane ke mmoleledi yo mogolo wa Modimo. Lentšu o hlanketše Jehofa ka nywaga e mentši kudu, ka gobane Beibele e re: “Mathomong Lentšu o be a le gona, Lentšu o be a na le Modimo.” E bile re botšwa gore: “Tšohle di bile gona ka yena [Lentšu] gomme ga go seo se bilego gona se sa dirwa ke yena.” Nywaga ya ka godingwana ga e 2 000 e fetilego, Modimo o ile a romela Lentšu mo lefaseng moo a ilego a dira thato ya Tatagwe ka potego e le motho yo a phethagetšego, Jesu Kriste.
2 Pele ga ge Morwa yo wa Modimo a ka tla lefaseng, o be a hlanketše Modimo ka potego e le “mošomi yo a nago le bokgoni.” (Die. 8:30) Jehofa o mo dirišitše go bopa barongwa ba dimilionemilione kua legodimong. (Bakol. 1:16) Pego e nngwe ya Beibele ge e bolela ka barongwa bao e re: “Go na le ba milione (1 000 000) bao ba ilego ba tšwela pele ba hlankela [Jehofa], le ba dikete tše lesome (10 000) ga dikete tše lesome (10 000) bao ba ilego ba tšwela pele ba eme pele ga gagwe.” (Dan. 7:10) Dibopiwa tše tše dintši tša moya di hlaloswa e le “madira” a Jehofa ao a nago le thulaganyo.
3. Dinaledi le dipolanete ke tše dintši gakaaka’ng, gona di rulagantšwe bjang?
3 Re ka re’ng ka dilo tše di lego legohleng, bjalo ka dinaledi tše di sa balegego le dipolanete? Kuranta ya the Houston, Texas, Chronicle e boletše ka nyakišišo ya morago bjale ya mabapi le dinaledi yeo e begilego gore go na le dinaledi tše “300 sextilione, goba gore palo ya tšona e oketšegile ka makga a mararo go feta yeo borathutamahlale ba bego ba e tseba peleng.” Pego yeo e oketša ka gore: “Palo yeo ke 3 yeo e latelwago ke dinnoto tše 23. Goba 3 trilione ge e balwa ka makga a 100 bilione.” Dinaledi di rulagantšwe ka melalatladi, gomme molalatladi o mongwe le o mongwe o na le dinaledi tše dibilione goba tše ditrilione, go akaretša le dipolanete tše dintši. Melalatladi e mentši ya dinaledi e rulagantšwe gape ka dihlopha tše dinyenyane le tše dikgolo kudu.
4. Ke ka baka la’ng re ka letela gore bahlanka ba Modimo mo lefaseng ba be le thulaganyo?
4 Go swana le dibopiwa tša moya tše di botegago tša legodimong, magodimo a kgonthe a rulagantšwe ka tsela e makatšago. (Jes. 40:26) Ka gona, re ka letela gore Jehofa a rulaganye bahlanka ba gagwe ba mo lefaseng. O nyaka gore ba dule ba na le thulaganyo, e bile seo se bohlokwa kudu ka gobane ba na le mošomo wa bohlokwa wo ba swanetšego go o dira. Pego e kgahlišago ya potego ya barapedi ba Jehofa ba nakong e fetilego le ba mehleng yeno, e nea bohlatse bjo matla bja gore o be a dutše a ba thekga le gore “ga se Modimo wa tlhakatlhakano eupša ke wa khutšo.”
BATHO BA MODIMO BA BOGOLOGOLO BAO BA BEGO BA NA LE THULAGANYO
5. Thulaganyo ya gore batho ba tlale lefase e ile ya šitišwa bjang?
5 Ge Jehofa a be a bopa batho ba mathomo, o ile a ba botša gore: “Tswalang le ate le tlale lefase le be le le fenye, le buše dihlapi tša lewatle le dinonyana tše di fofago magodimong le sephedi se sengwe le se sengwe se se gagabago lefaseng.” (Gen. 1:28) Batho ba be ba swanetše go oketšega ka tsela e rulagantšwego go fihlela lefase ka moka e eba Paradeise. Thulaganyo yeo e ile ya šitišwa ka nakwana ke go se kwe ga Adama le Efa. (Gen. 3:1-6) Ge nako e dutše e eya, “Jehofa [o ile] a bona gore bobe bja batho bo be bo tletše lefaseng le gore sohle seo se bego se ratwa ke dikgopolo tša bona le dipelo tša bona e be e le se sebe ka dinako tšohle.” Ka baka leo, “lefase le be le senyegile pele ga mahlo a Modimo wa therešo e bile le tletše bošoro.” Ka gona, Modimo o ile a rera go tliša meetsefula lefaseng ka moka ao a bego a tla fediša batho bao ba sa mmoifego.—Gen. 6:5, 11-13, 17.
6, 7. (a) Ke ka baka la’ng Jehofa a ile a phološa Noa? (Bona seswantšho seo se lego mathomong a sehlogo.) (b) Go ile gwa direga’ng ka batho ka moka bao ba sa botegego ba mehleng ya Noa?
6 Lega go le bjalo, “Noa yena o be a amogelega mahlong a Jehofa” ka gobane “e be e le monna wa go loka” yo a bego “a se na bosodi gare ga batho ba mehleng ya gagwe.” Ka ge “Noa [a] be a sepela le Modimo wa therešo,” Jehofa o ile a mo laela gore a age areka e kgolo. (Gen. 6:8, 9, 14-16) E be e agilwe ka tsela ya gore e kgone go phološa batho le diphoofolo. Ka go kwa, “Noa [o ile] a dira tšohle tšeo Jehofa a mo laetšego tšona,” gomme ka thušo ya lapa la gagwe, a fetša modiro woo wa go aga ka thulaganyo. Ka morago ga ge diphedi di tsentšhitšwe ka arekeng, “Jehofa [o ile] a tswalela mojako.”
7 Ge Meetsefula a be a etla ka 2370 B.C.E., Jehofa o ile “a fediša selo se sengwe le se sengwe seo se bego se phela lefaseng,” eupša a phološa Noa wa mmotegi le lapa la gagwe ka arekeng. (Gen. 7:23) Motho yo mongwe le yo mongwe lehono mo lefaseng ke setlogolo sa Noa, barwa ba gagwe le basadi ba bona. Eupša batho ka moka ba sa botegego bao ba bego ba se ka arekeng ba ile ba fedišwa ka gobane ba ile ba gana go kwa Noa “mmoledi wa toko.”
8. Go na le bohlatse bofe bja gore go be go na le thulaganyo e botse Isiraeleng ge Modimo a be a laela batho ba gagwe gore ba tsene Nageng ya Kholofetšo?
8 Nywaga ya ka godimo ga e makgolo a seswai ka morago ga Meetsefula, Modimo o ile a rulaganya Baisiraele gore e be setšhaba. Go be go tla nyakega gore ba be le thulaganyo e botse dikarolong ka moka tša maphelo a bona, kudukudu ditabeng tša borapedi. Ka mohlala, go tlaleletša palong e kgolo ya baperisita le Balefi ba Baisiraele, go be go na le “basadi bao ba bego ba hlankela ka tsela e rulagantšwego mojakong wa tente ya kopano.” (Ek. 38:8) Lega go le bjalo, ge Jehofa Modimo a be a laela batho ba Isiraele go tsena nageng ya Kanana, moloko woo o ile wa se botege gomme a o botša gore: “Le ka se tsene nageng yeo ke ikannego ke emišitše seatla sa ka gore ke tla dula le lena go yona. Go tla tsena feela Kalebe morwa wa Jefune le Joshua morwa wa Nuni” ka gobane ba ile ba tliša pego e botse ge ba be ba etšwa go hlola Naga ya Kholofetšo. (Num. 14:30, 37, 38) Ka tlhahlo ya Modimo, Moshe ka morago o ile a laela Joshua gore e be mohlatlami wa gagwe. (Num. 27:18-23) Ge Joshua a be a le kgauswi le go tsenya Baisiraele nageng ya Kanana, o ile a botšwa gore: “O se ke wa boifa goba wa tšhoga, ka gobane Jehofa Modimo wa gago o na le wena gohle moo o yago gona.”
9. Rahaba o be a ikwa bjang ka Jehofa le batho ba gagwe?
9 Ruri Jehofa Modimo o ile a ba le Joshua gohle moo a bego a eya gona. Ka mohlala, ela hloko seo se ilego sa direga ge Baisiraele ba be ba hlomile mešaša kgauswi le motse wa Kanana e lego Jeriko. Ka 1473 B.C.E., Joshua o ile a roma banna ba babedi gore ba yo hlola motse wa Jeriko gomme gona moo ba gorogela ntlong ya Rahaba wa mogweba-ka-mmele. Rahaba o ile a ba uta tlhakeng ya ntlo ya gagwe gore ba se hwetšwe ke banna bao kgoši ya Jeriko e bego e ba romile go ba swara. Rahaba o ile a botša dihlodi tšeo tša Baisiraele gore: “Ke a tseba gore Jehofa o tlo le nea naga ye. . . . Ka gobane re kwele kamoo Jehofa a gopišitšego meetse a Lewatle le Lehwibidu pele ga lena . . . le ka seo le se dirilego dikgoši tše pedi tša Baamore.” A oketša ka gore: “Jehofa Modimo wa lena ke Modimo kua godimo magodimong le mo tlase lefaseng.” (Josh. 2:9-11) Ka ge Rahaba a ile a thekga mokgatlo wa Jehofa wa mehleng yeo, Modimo o ile a kgonthišetša gore yena le ba gabo ba a phologa ge Baisiraele ba fediša Jeriko. (Josh. 6:25) Rahaba o ile a bontšha tumelo, a boifa Jehofa le go hlompha batho ba gagwe.
BAKRISTE BA LEKGOLONG LA PELE LA NYWAGA BA BE BA NA LE THULAGANYO E BOTSE
10. Ke’ng seo Jesu a ilego a se botša baetapele ba bodumedi ba Bajuda ba mehleng ya gagwe, gona ke ka baka la’ng a ile a ba botša mantšu ao?
10 Ka tlase ga boetapele bja Joshua, batho ba Isiraele ba ile ba fenya metse ya Kanana ka go latelana gomme ba thopa naga yeo. Eupša go ile gwa direga’ng nywageng ya ka morago? Go theoša le nywaga, Baisiraele ba ile ba roba melao ya Modimo leboelela. Nakong ya ge Jehofa a be a romela Morwa wa gagwe lefaseng, go se kwe ga bona Modimo le baromiwa ba gagwe go be go le pepeneneng moo Jesu a ilego a bitša Jerusalema gore ke “mmolai wa baporofeta.” (Bala Mateo 23:37, 38.) Modimo o ile a se sa amogela baetapele ba bodumedi ba Bajuda ka baka la go se mmotegele ga bona. Ka go re’alo, Jesu o ile a ba botša gore: “Le tla amogwa Mmušo wa Modimo wa newa setšhaba seo se tšweletšago dienywa tša wona.”
11, 12. (a) Ke’ng seo se hlatselago gore lekgolong la pele la nywaga Jehofa o ile a hlanogela setšhaba sa Bajuda gomme a thoma go šegofatša mokgatlo o mofsa? (b) Mokgatlo wo o mofsa wa Modimo o be o bopša ke bomang?
11 Lekgolong la pele la nywaga C.E., Jehofa o ile a hlanogela setšhaba sa go se botege sa Isiraele. Lega go le bjalo, seo se be se sa bolele gore o be a ka se sa ba le mokgatlo wa bahlanka ba gagwe ba botegago mo lefaseng. Jehofa o ile a thoma go šegofatša mokgatlo o mofsa wo o bego o latela Jesu Kriste le dithuto tša gagwe. Mokgatlo wo o thomile ka Pentekoste ya 33 C.E. Letšatšing leo, barutiwa ba Jesu ba e ka bago ba 120 ba be ba kgobokane lefelong le itšego kua Jerusalema ge “ka tšhoganetšo [go eba] le lešata le le tšwago legodimong le bjalo ka ledimo le matla, la tlala ntlo ka moka.” Ke moka “ba bona dikgabo tša mollo tše e kego ke maleme, tša arogana gomme yo mongwe le yo mongwe a dulwa godimo ke e tee, ka moka ga bona ba tlala moya o mokgethwa ba thoma go bolela ka maleme a fapafapanego, go ya kamoo moya o bego o ba fa gore ba bolele ka gona.” (Dit. 2:1-4) Tiragalo ye e makatšago e ile ya nea bohlatse bjo bo sa ganetšegego bja gore Jehofa o be a thekga mokgatlo wo o mofsa, woo o bego o bopša ke barutiwa ba Kriste.
12 Letšatšing leo le kgahlišago, “batho ba e ka bago ba dikete tše tharo (3 000) ba [ile ba] tlaleletša” palo ya balatedi ba Jesu. Go oketša moo, “Jehofa [o ile] a tšwela pele a ba oketša letšatši le letšatši ka bao ba bego ba phološwa.” (Dit. 2:41, 47) Modiro wa baboledi bao ba lekgolong la pele la nywaga o be o atlega kudu moo “lentšu la Modimo [le ilego] la tšwela pele le gola gomme palo ya barutiwa ya tšwela pele e ata kudu Jerusalema.” Gaešita le “lešaba le legolo la baperisita [le ile] la ikokobeletša tumelo.” (Dit. 6:7) Ka go re’alo, batho ba bantši ba dipelo tše dibotse ba ile ba amogela ditherešo tšeo di bego di bolelwa ke ditho tša mokgatlo wo o mofsa. Ka morago, Jehofa o ile a nea bohlatse bja gore o sa thekga mokgatlo woo ge a be a thoma go tliša “batho ba ditšhaba” ka phuthegong ya Bokriste.
13. Mošomo wa mokgatlo o mofsa wa Modimo e be e le ofe?
13 Balatedi ba Kriste ba be ba tseba gabotse mošomo wo Modimo a bego a ba neile wona. Jesu ka boyena o be a ba beetše mohlala, ka gobane ka morago ga gore a kolobetšwe, o ile a thoma go bolela ka “Mmušo wa magodimo.” (Mat. 4:17) Jesu o ile a ruta barutiwa ba gagwe go dira mošomo o swanago. O ile a ba botša gore: “Le tla ba dihlatse tša ka Jerusalema, Judea ka moka le Samaria le go fihla karolong ya kgole ya lefase.” (Dit. 1:8) Balatedi ba Kriste ba lekgolong la pele la nywaga ba be ba kwešiša gabotse seo se bego se letetšwe go bona. Ka mohlala, kua Antiokia ya Pisidia, ka sebete Paulo le Baranaba ba ile ba botša baganetši ba bona ba Bajuda gore: “E be e le mo go swanetšego gore lentšu la Modimo le botšwe lena pele. Ka ge le le gana gomme le sa ikahlole le le bao ba swanelwago ke bophelo bjo bo sa felego, gona re retologela ditšhabeng. Gobane Jehofa o re neile taelo ka mantšu a: ‘Ke le beile gore le be seetša sa ditšhaba, gore le be phološo go iša pheletšong ya lefase.’” (Dit. 13:14, 45-47) Ga e sa le go tloga lekgolong la pele la nywaga, karolo ya lefaseng ya mokgatlo wa Modimo e be e dutše e tsebatša tokišetšo ya gagwe ya go phološa batho.
BATHO BA BANTŠI BA A FELA, EUPŠA BATHO BA MODIMO BA A PHOLOGA
14. Go ile gwa direga’ng ka Jerusalema ya lekgolong la pele la nywaga, eupša ke bomang bao ba ilego ba phologa?
14 Bajuda ba bantši ga se ba ka ba amogela ditaba tše dibotse gomme ba be ba tlo welwa ke masetlapelo, ka gobane Jesu o be a lemošitše barutiwa ba gagwe ka gore: “Ge le bona Jerusalema e dikologilwe ke madira a hlomilego ditente, gona le tsebe gore e kgauswi le go dirwa lešope. Ke moka bao ba lego Judea ba thome go tšhabela dithabeng, bao ba lego gare ga yona ba tšwe go yona gomme bao ba lego dinagamagaeng ba se ke ba tsena go yona.” (Luka 21:20, 21) Seo Jesu a se boletšego e sa le pele se ile sa direga. Ka baka la ge Bajuda ba ile ba rabela mmušong wa Roma, madira a Baroma ao a bego a eteletšwe pele ke Cestius Gallus a ile a dikanetša Jerusalema ka 66 C.E. Lega go le bjalo, gateetee madira ao a ile a gomela morago gomme seo sa nea balatedi ba Jesu sebaka sa go tšwa Jerusalema le Judea. Go ya ka radihistori Eusebius, ba bantši ba ile ba tšhabela ka mošola wa Noka ya Jorodane gomme ba ya Pella kua Perea. Ka 70 C.E., madira a Baroma ao a bego a eteletšwe pele ke Molaodi Titus a ile a boa gomme a senya Jerusalema. Eupša Bakriste ba botegago ba ile ba phologa ka gobane ba ile ba kwa temošo ya Jesu.
15. Bokriste bo ile bja tšwela pele bo atlega maemong afe?
15 Go sa šetšwe mathata, tlaišo le diteko tše dingwe tša tumelo tšeo di bego di wela balatedi ba Kriste, Bokriste bo ile bja tšwela pele bo atlega lekgolong la pele la nywaga. (Dit. 11:19-21; 19:1, 19, 20) Bakriste bao ba ile ba tšwela pele ba atlega moyeng ka gobane Modimo o be a ba šegofatša.
16. Ke’ng seo Mokriste yo mongwe le yo mongwe a bego a swanetše go se dira gore a dule a phetše gabotse moyeng?
16 E le gore Bakriste bao ba dule ba phetše gabotse moyeng, yo mongwe le yo mongwe wa bona o be a swanetše go katana. Go ithuta Mangwalo ka mo go tseneletšego, go ba gona dibokeng ka mehla bakeng sa go rapela le go tšea karolo ka mafolofolo modirong wa go bolela ka Mmušo go be go le bohlokwa. Mediro e bjalo e ile ya thuša batho ba Jehofa mehleng yeo go dula ba phetše gabotse moyeng le go ba batee, go etša ge go le bjalo le lehono. Bao ba bego ba kopanela le diphuthego tša mehleng yeo tšeo di bego di na le thulaganyo e botse ba ile ba holwa kudu ke moya wa boikgafo le thušo ya balebeledi le bahlanka ba bodiredi. (Bafil. 1:1; 1 Pet. 5:1-4) Le gona diphuthego di swanetše go ba di ile tša thaba kudu ge bagolo ba basepedi ba go swana le Paulo ba be ba di etela! (Dit. 15:36, 40, 41) Go swana ga borapedi bja rena le bja Bakriste ba lekgolong la pele la nywaga ke mohlolo. Ruri re leboga kudu gore Jehofa o ile a rulaganya bahlanka ba gagwe ba mehleng yeo le ba lehono! *
17. Ke’ng seo se tlago go ahlaahlwa sehlogong se se latelago?
17 Ge lefase la Sathane le batamela go fedišwa ga lona mehleng ye ya bofelo, karolo ya lefaseng ya mokgatlo wa Jehofa wa legohleng e gatela pele ka lebelo. Na o sepedišana le wona? Na o be o dutše o dira tšwelopele ya moya? Sehlogo se se latelago se tla go bontšha kamoo o ka dirago seo ka gona.
^ ser. 16 Bona sehlogo se se rego, “Bakriste ba Rapela ka Moya le ka Therešo” le se se rego, “Ba Tšwela Pele ba Sepela Therešong” ka go Morokami wa July 15, 2002. Tsela yeo karolo ya lefaseng ya mokgatlo wa Modimo e rulagantšwego ka yona lehono e ahlaahlilwe ka botlalo ka pukung ya Dihlatse tša Jehofa


text:
Bokgobapuku Bjoo o ka Šikago ka Bjona
Ka October 7, 2013, Dihlatse tša Jehofa di ile tša lokolla lenaneo la khomphutha leo motho a ka kgonago go bala le go ithuta Beibele sedirišweng sa elektroniki leo le bitšwago JW Library. Lenaneo le leo le hwetšagalago mahala le na le diphetolelo tše tshela tša Dibeibele tša Seisemane go akaretša King James Version le Phetolelo ya Lefase le Lefsa ya Mangwalo a Makgethwa e kaonefaditšwego ya 2013. *
Ke ka Baka La’ng le Ile la Tšweletšwa?
Batho ba dimilione ba ithekgile kudu ka di-smartphone, dithabolete goba didirišwa tše swanago le tšeo bakeng sa mošomo le go boledišana. Ka ge batho bao ba dirišago didirišwa tšeo ba šetše ba kgona go bala le go ithuta Beibele Wepesaeteng ya jw.org, ke ka baka la’ng JW Library e ile ya tšweletšwa?
Sa mathomo, ge motho a šetše a tsentšhitše lenaneo le didirišweng tša elektroniki ga go nyakege gore a tsene Inthaneteng, ka gona le ka dirišwa ntle le yona. Sa bobedi, le hlametšwe go thuša mmadi go lebelela mangwalo gabonolo le go ithuta Beibele ka mo go tseneletšego. Se se ka dirwa bjang?
JW Library e Thuša Motho go Ithuta Beibele
Ge motho a thoma go bula JW Library, go tšwelela maina a dipuku tša Beibele. Ge motho a kgetha puku ya Beibele, go tšwelela lelokelelo la dikgaolo tšeo di lego pukung yeo. Se se dira gore go kgonege go hwetša temana e itšego goba mantšu a lego kgaolong yeo ka metsotswana. Lenaneo le le na le dibopego tše dingwe tše mmalwa tšeo di thušago motho go ithuta Beibele:
Mengwalo ya tlase yeo e tšwelelago ditemaneng tšeo yeo e nago le tsebišo e oketšegilego
Ditšhupetšeo tšeo di sepedišanago le ditemana tša Beibele
Ge motho a nyaka lentšu goba polelwana, e ka mo iša moo e tšwelelago gona
E na le dikagare tšeo di lego mathomong a puku e nngwe le e nngwe ya Beibele
E na le tšhate yeo e bontšhago mongwadi yo mongwe le yo mongwe wa puku ya Beibele, lefelo le nako gaešita le lebaka leo e akareditšwego ka lona
E na le karolo ya mebala ya go taga yeo e nago le mebapa, ditšhate, dinako le ditaekramo.
Go swana le dipuku le dipukwana ka moka tša Dihlatse tša Jehofa, JW Library le yona e hwetšagala mahala. Lenaneo le la go bala le go ithuta Beibele le thekgwa ka meneelo ya boithatelo e bile le šetše le taoneloutiwa ka makga a fetago a milione. (2 Bakorinthe 9:7) O re’ng o sa leke go šomiša lenaneo le gomme o holwe ke bokgobapuku bjo bja moswananoši bjoo o ka šikago ka bjona?
^ ser. 2 Ka January 2014, lenaneo le le ile la kaonefatšwa. Ga bjale le akaretša temana ya Lengwalo ya letšatši le letšatši gotee le puku ya dikopelo yeo e dirišwago ke Dihlatse tša Jehofa.


text:
MOROKAMI (KGATIŠO E ITHUTWAGO) AUGUST 2014
Tokollo ye e na le dihlogo tše ithutwago tšeo di tlago go ahlaahlwa ka September 29 go ya go October 26, 2014.
Na o Hwetša ‘Dijo ka Nako e Swanetšego’?
Na motho o swanetše go hwetša dilo ka moka tšeo mohlanka yo a botegago a di tšweletšago gore a dule a tiile moyeng?
Karolo ya Basadi ke Efe Morerong wa Jehofa?
Ithute seo go rabela go Modimo go ilego gwa se bolela go banna le basadi. Ithute ka diphihlelo tša basadi ba bangwe bao ba botegago ba nakong e fetilego. Le gona ithute kamoo basadi ba Bakriste ba kgathago tema modirong wa Modimo lehono.
Diriša Lentšu la Modimo
—Le a Phela!
Dihlatse tša Jehofa ka moka di nyaka go atlega bodireding. Ela hloko tše dingwe tša ditšhišinyo tše di šomago tša kamoo o ka dirišago Lentšu le matla la Modimo gotee le dipampišana tša rena go thoma dipoledišano.
Kamoo Jehofa a Batamelago Kgauswi le Rena
Re swanetše go ba le tswalano ya kgauswi le Jehofa. Ithute kamoo topollo le Beibele di hlatselago gore Jehofa o re batametša kgauswi le yena.
Ekwa Lentšu la Jehofa Kae le Kae mo o Lego Gona
Ithute bohlokwa bja go theetša lentšu la Jehofa le go boledišana le yena. Sehlogo se se tlo re thuša go bona kamoo re ka phemago go dumelela Sathane le ditshekamelo tša rena tša sebe di re šitiša go theetša Jehofa.
‘Itshole Gomme o Matlafatše Bana Beno’
Ge e ba ngwanabo rena a kile a hlankela e le mogolo, na a ka boela a “katanela go fihlelela bolebeledi”?
Dipotšišo tše Tšwago go Babadi
Na Jesu o be a bolela ka bao ba tlago go tsošetšwa mo lefaseng ge a be a re batho bao ba tsošitšwego “ba ka se nyale le ge e le go nyalwa?”
“Eureka Drama” e Thušitše ba Bantši go Hwetša Therešo
Filimi ye e khutsofaditšwego ya “Photo-Drama of Creation” e be e ka bontšhwa batho metsaneng e lego lekatana, e bile go sa dirišwe mohlagase.


text:
THUŠO BAKENG SA LAPA | LENYALO
Ge Segwera se Thoma go Fetelela
TLHOHLO
O na le mogwera wa bong bjo bo fapanego yo a tlogago a go kwešiša. Bobedi bja lena le kgona go boledišana ka selo le ge e le sefe, e bile le dira bjalo. Wena o ipotša gore: ‘Re fo ba bagwera,’ mola e le gore ge molekane wa gago a ka kwa dipoledišano tša lena a ka nagana ka tsela e fapanego.
Go ka direga gore segwera sa lena se šetše se feteletše gomme o swanetše go lokiša boemo. Lega go le bjalo, thoma ka go ipotšiša lebaka leo ka lona o ilego wa tanywa ke segwera sa mohuta woo.
LEBAKA LA GO DIREGA GA SEO
Kgotsofalo. Ge re bolela ka go lebanya, go newa šedi ke motho wa bong bjo bo fapanego go a thabiša. Go a re thabiša go tseba gore re tšeelwa godimo, gomme go dira gore re ikwe re gogela batho ba bangwe. Ka morago ga gore o be lenyalong ka nako itšego, go ka direga gore o thome go ikwa o homotšwa ke ge o na le mogwera wa bong bjo bo fapanego. Eupša tseba se: Go dumelela gore dinyakwa tšeo di kgotsofatšwe ke motho yo mongwe yo e sego molekane wa gago go na le ditlamorago tše di sa kgahlišego. Ge o gwerana le motho wa bong bjo bo fapanego ka tsela e fošagetšego maikwelong, o fokodiša tswalano ya gago le molekane wa gago. Ka tsela e itšego, o amoga molekane wa gago lerato leo o swanetšego go mo nea lona.
• Ipotšiše gore: ‘Ke dinyakwa dife tšeo di kgotsofatšwago ke segwera se tšeo nkabego di kgotsofatšwa gakaone lenyalong la ka?’
Go hlaselega gabonolo. Beibele e bolela gore bao ba tsenago lenyalong ba tla ‘tlaišega’ ka tekanyo e itšego. (1 Bakorinthe 7:28) Ka mohlala, ka dinako tše dingwe o ka ikwa o hlokomologilwe goba o sa tšeelwe godimo ke molekane wa gago, goba o ka ba o bolokile sekgopi ka phapano yeo e sa kago ya rarollwa. Mohlomongwe molekane wa gago o phema gore le boledišane ka ditaba tše bjalo, a go tlogela o ferekane gomme o le boemong bja go ka hlaselega gabonolo ge o ka newa šedi ke motho yo mongwe. Ditsebi tše dingwe di bolela gore go phema go boledišana ka mathata go ka dira gore lenyalo le se be le lethabo—gomme go ka ba gwa lebiša le tlhalong.
• Ipotšiše gore: ‘Na go na le sekgoba lenyalong la ka seo se ilego sa ntira gore ke wele gabonolo segwereng seo se fošagetšego?’
SEO O KA SE DIRAGO
Lemoga kotsi. Beibele e re: “Na o ka rwala mollo sehubeng sa gago gomme diaparo tša gago tša se swe?” (Diema 6:27, Good News Translation) Ntlha ke gore, go hlagolela tswalano ya lerato mola o šetše o nyalane le motho yo mongwe go kotsi. (Jakobo 1:14, 15) Ga se feela taba ya gore go tla direga eng. Ela hloko seo se šetšego se diregile. Ka go nea motho yo mongwe tlhokomelo e bjalo, o amogile molekane wa gago tlhokomelo yeo a swanetšego go e hwetša go wena.
O se ke wa iphora. Segwera sa kgauswi se ka dira gore o ipotšiše gore bophelo bo be bo tla ba bjang ge nkabe o be o nyalane le motho yoo. Ka gona, go ka direga gore o bapetša ka tsela e sa swanelago bokgoni bja mogwera wa gago le mafokodi a molekane wa gago! Gape, gopola gore lethabo leo o bago le lona ge o nagana ka mogwera wa gago go ka direga gore le swana le leo o bego o eba le lona ka motho yo o nyalanego le yena.—Molao motheo wa Beibele: Jeremia 17:9.
Bea mellwane. Batho ba lokela tshepedišo ya dialamo dikoloing tša bona le magaeng go thibela mahodu. O ka dira se se swanago le ka lenyalo la gago. Beibele e re: “Šireletša pelo ya gago.” (Diema 4:23) O ka dira seo bjang? Leka go diriša ditšhišinyo tše di latelago:
Bontšha gabotse maswao a gore o šetše o le lenyalong—mohlomongwe ka go bea dinepe tša molekane wa gago mošomong.—Molao wa motho wa Beibele: Genesi 2:24.
Dira phetho ya gore ke eng seo o tlago go se dumelela le seo o ka se se dumelelego ge go tliwa tabeng ya go dirišana le motho wa bong bjo bo fapanego. Ka mohlala, e tla ba mo go fošagetšego go boledišana le mogwera yoo ka mathata a lenyalo la gago goba go intšha le mošomigotee wa bong bjo bo fapanego gore le yo thabela dino.
Ge e ba segwera sa gago le motho wa bong bjo bo fapanego se šetše se feteletše, kgaotša segwera seo. Ge e ba go bonagala go le thata go se kgaotša, ipotšiše lebaka. Go e na le go leka go emelela segwera sa gago le motho yoo, ema le molekane wa gago gomme o gate megato ya go šireletša lenyalo la lena.—Molao wa motheo wa Beibele: Diema 5:18, 19.


text:
Khutšo ya Lefase—Go Re’ng e le Toro Feela?
Karabo ya Beibele
Maiteko a batho a go tliša khutšo ya lefase a paletšwe e bile a tla tšwela pele a palelwa ka baka la mabaka a latelago a mmalwa:
- “
Ga go matleng a motho yo a sepelago gore a laole dikgato tša gagwe.” (Jeremia 10:23) Batho ga se ba bopša ba na le bokgoni goba tshwanelo ya go ipuša, ka gona ba ka se kgone go tliša khutšo ya sa ruri lefaseng.
- “
Le se ke la bota baetapele ba batho; ga go na motho yo a ka le phološago. Ge ba ehwa, ba boela leroleng; letšatšing leo maano a bona ka moka a a fela.” (Psalme 146:3, 4, Good News Translation) Baetapele ba mebušo, gaešita le bao ba nago le maikemišetšo a mabotse, ba ka se tsoge ba rarollotše modu wa mathata ao a bakago dintwa.
- “
Mehleng ya bofelo go tla ba le dinako tše di hlobaetšago tšeo go lego thata go lebeletšana le tšona. Gobane batho e tla ba . . . ba bogale, ba go se rate go loka, baeki, ba hlogothata, ba tletšego boikgantšho.” (2 Timotheo 3:1-4) Re phela “
mehleng ya bofelo” ya lefase le le kgopo, e lego nako yeo ka yona mekgwa e mebe yeo e atilego e dirago gore go se be le khutšo mo lefaseng.
- “
Go madimabe lefase le lewatle, gobane Diabolo o theogetše go lena a galefile kudu, ka ge a tseba gore o na le nako e kopana.” (Kutollo 12:12) Diabolo, e lego lenaba la Modimo, o lahletšwe lefaseng gomme o tutueletša batho gore ba be le mekgwa ya gagwe e mebe. Ge feela e sa dutše e le “
mmuši wa lefase le,” re ka se tsoge re bone khutšo mo lefaseng.—Johane 12:31.
- “
[Mmušo wa Modimo] o tla pšhatlaganya mebušo ye ka moka [e ganetšago Modimo] wa e fediša gomme wona o tla ema go iša mehleng ya neng le neng.” (Daniele 2:44) Mmušo wa Modimo, e sego mmušo le ge e le ofe wa batho, o tla re tlišetša khutšo ya sa ruri lefaseng.—Psalme 145:16.